2011R1233 — LT — 02.03.2016 — 002.001

Šis dokumentas yra skirtas tik informacijai, ir institucijos nėra teisiškai atsakingos už jo turinį

iš dalies keičiamas:









▼B

EUROPOS PARLAMENTO IR TARYBOS REGLAMENTAS (ES) Nr. 1233/2011

2011 m. lapkričio 16 d.

dėl tam tikrų gairių taikymo oficialiai remiamiems eksporto kreditams, kuriuo panaikinami Tarybos sprendimai 2001/76/EB ir 2001/77/EB







EUROPOS PARLAMENTAS IR EUROPOS SĄJUNGOS TARYBA, atsižvelgdami į Sutartį dėl Europos Sąjungos veikimo, ypač į jos 207 straipsnį, atsižvelgdami į Europos Komisijos pasiūlymą, laikydamiesi įprastos teisėkūros procedūros ( 1 ), kadangi: (1) eksporto kreditų agentūros (toliau – EKA), remdamos įmonių eksportą ir investicijas, papildo privačiojo sektoriaus užtikrinamas lėšas ir draudimą ir taip prisideda prie pasaulio prekybos vystymo. Sąjunga yra Ekonominio bendradarbiavimo ir plėtros organizacijos (toliau – EBPO) sudaryto Susitarimo dėl oficialiai remiamų eksporto kreditų (toliau – Susitarimas) šalis. Vadovaujantis dalyvių sudarytu Susitarimu reglamentuojamos finansinės sąlygos, kurias EKA gali pasiūlyti, siekdamos skatinti vienodas galimybes oficialiai remiamų eksporto kreditų srityje; (2) remiantis 2000 m. gruodžio 22 d. Tarybos sprendimu 2001/76/EB, keičiančiu 1978 m. balandžio 4 d. sprendimą dėl tam tikrų rekomendacijų taikymo oficialiai remiamam eksporto kreditavimui ( 2 ), ir 2000 m. gruodžio 22 d. Tarybos sprendimu 2001/77/EB dėl bendrojo susitarimo dėl projektų finansavimo iš oficialiai remiamo eksporto kreditų principų taikymo ( 3 ), Sąjungoje taikomos Susitarime nustatytos gairės ir specialios projektų finansavimo taisyklės; (3) remiantis Susitarimu ir vykdant EKA veiklą netiesiogiai prisidedama prie laisvos ir sąžiningos prekybos, taip pat prie įmonių, kurios kitu atveju turėtų mažiau galimybių naudotis privačiojo sektoriaus užtikrinamomis kredito paslaugomis, investicijų; (4) valstybės narės, rengdamos, vystydamos ir įgyvendindamos savo nacionalines eksporto kreditų sistemas ir prižiūrėdamos, kaip vykdoma veikla oficialiai remiamų eksporto kreditų srityje, turėtų vadovautis Sąjungos bendrosiomis išorės veiksmų nuostatomis, pvz., susijusiomis su demokratijos įtvirtinimu, pagarba žmogaus teisėms ir nuoseklia vystymosi politika, taip pat kova su klimato kaita; (5) Susitarimo dalyvės dalyvauja nenutrūkstamame procese, kurio tikslas – riboti rinkos iškraipymus ir užtikrinti vienodas sąlygas, kuriomis EKA reikalaujamos priemokos būtų grindžiamos rizika ir kurių turėtų pakakti ilgalaikėms veiklos išlaidoms ir nuostoliams padengti, remiantis Pasaulio prekybos organizacijos įpareigojimais. Kad būtų pasiektas šis tikslas, eksporto kreditų sistemos veikia skaidriai, o agentūros atitinkamai informuoja EBPO; (6) tinkamai nukreipus EKA teikiamus eksporto kreditus Sąjungos įmonėms, įskaitant mažąsias ir vidutines įmones (toliau – MVĮ), gali būti užtikrintos didesnės patekimo į rinką galimybės; (7) siekiant, kad Susitarimo dalyvėms ir valstybėms narėms būtų užtikrintos vienodos sąlygos, Susitarimo dalyvės ir Sąjungos valstybės narės susitarė atskleisti tam tikrą informaciją apie eksporto kreditus, kaip reikalaujama pagal EBPO ir Sąjungos skaidrumo taisykles; (8) Sąjunga taiko skaidrumo ir atskaitomybės priemones, kurios išdėstytos I priede; (9) atsižvelgdama į pasaulio rinkose suintensyvėjusią konkurenciją ir siekdama išvengti neigiamo poveikio Sąjungos įmonių konkurencingumui, Komisija, remdamasi valstybių narių suteiktu derybų įgaliojimu, turėtų paremti EBPO pastangas užmegzti ryšius su Susitarime nedalyvaujančiomis šalimis. Siekdama nustatyti visuotinius oficialiai remiamų eksporto kreditų standartus, Komisija turėtų rengti dvišales ir daugiašales derybas. Bendri standartai šioje srityje yra išankstinė sąlyga tam, kad būtų galima užtikrinti vienodas prekybos pasaulio mastu sąlygas; (10) nors EBPO šalys vadovaujasi Susitarimu, EBPO nepriklausančios šalys nėra Susitarimo dalyvės, o tai gali lemti konkurencinį pastarųjų šalių eksportuotojų pranašumą. Todėl šios šalys raginamos taikyti Susitarimą, kad būtų užtikrintos vienodos sąlygos, taip pat ir pasauliniu lygmeniu; (11) atsižvelgdamos į Sąjungos geresnio reglamentavimo politiką, kurios tikslas – supaprastinti ir pagerinti dabartinę reglamentavimo tvarką, Komisija ir valstybės narės, ateityje persvarstydamos Susitarimą, prireikus skirs dėmesio siekiui mažinti įmonių ir nacionalinių valdymo institucijų, įskaitant EKA, administracinę naštą; (12) Susitarimo dalyvės nusprendė iš dalies keisti ir racionalizuoti Susitarimą. Jos susitarė dėl pakeitimų, susijusių su patogesniu naudojimu, geresniu derėjimu su tam tikrais tarptautiniais reikalavimais ir didesnio skaidrumo siekimu, ypač šalių, kurios nėra Susitarimo dalyvės, atžvilgiu. Be to, Susitarimo dalyvės taip pat susitarė į Susitarimo tekstą įtraukti projektų finansavimo taisykles, nustatytas Sprendimu 2001/77/EB, ir eksporto kreditų laivams taisykles, nustatytas Tarybos sprendimu 2002/634/EB ( 4 ), iš dalies keičiančiu Sprendimą 2001/76/EB; (13) todėl reikėtų panaikinti iš dalies pakeistą Sprendimą 2001/76/EB ir jį pakeisti šiuo reglamentu su konsoliduotu ir peržiūrėtu Susitarimo tekstu, pateiktu priede, o Sprendimas 2001/77/EB turėtų būti panaikintas; (14) siekiant, kad Susitarime išdėstytų gairių pakeitimai, dėl kurių susitarė Susitarimo dalyvės, būtų sklandžiai ir greitai įtraukti į Sąjungos teisės aktus, Komisija prireikus turėtų priimti deleguotuosius aktus, reikalingus iš dalies pakeisti II priedui. Todėl pagal Sutarties dėl Europos Sąjungos veikimo 290 straipsnį Komisijai turėtų būti suteikti įgaliojimai priimti aktus, susijusius su gairių daliniais pakeitimais, dėl kurių yra susitarusios Susitarimo dalyvės. Ypač svarbu, kad Komisija parengiamųjų darbų metu tinkamai konsultuotųsi, įskaitant konsultacijas ekspertų lygiu. Ruošdama ir rengdama deleguotuosius aktus Komisija turėtų užtikrinti, kad susiję dokumentai būtų tuo pačiu metu tinkamai laiku persiųsti Europos Parlamentui ir Tarybai, kadangi: PRIĖMĖ ŠĮ REGLAMENTĄ:







1 straipsnis

Susitarimo taikymas

Susitarime dėl oficialiai remiamų eksporto kreditų (toliau – Susitarimas) nustatytos gairės taikomos Sąjungoje. Susitarimo tekstas pateikiamas šio reglamento priede.

2 straipsnis

Įgaliojimų delegavimas

Iš dalies pakeitus gaires, kaip susitarta Susitarimo dalyvių, Komisija, remdamasi 3 straipsniu, priima deleguotuosius aktus, susijusius su daliniu II priedo pakeitimu.

Jeigu iš dalies pakeitus gaires, kaip susitarta Susitarimo dalyvių, ir, savo ruožtu, iš dalies pakeitus II priedą dėl neišvengiamų skubos priežasčių iškyla tokia būtinybė, deleguotiesiems aktams, priimtiems pagal šį straipsnį, taikoma 4 straipsnyje numatyta procedūra.

3 straipsnis

Naudojimasis įgaliojimais

1. Komisijai suteikiami įgaliojimai priimti deleguotuosius aktus laikantis šiame straipsnyje nustatytų sąlygų.

2. Įgaliojimai priimti 2 straipsnyje nurodytus deleguotuosius aktus Komisijai suteikiami neribotam laikotarpiui nuo 2011 m. gruodžio 9 d.

3. Europos Parlamentas arba Taryba gali bet kuriuo metu atšaukti 2 straipsnyje nurodytų įgaliojimų suteikimą. Sprendimu dėl atšaukimo nutraukiamas tame sprendime nurodytų įgaliojimų suteikimas. Jis įsigalioja kitą dieną po sprendimo paskelbimo Europos Sąjungos oficialiajame leidinyje arba vėlesnę jame nurodytą dieną. Jis nedaro poveikio jau galiojančių deleguotųjų aktų teisėtumui.

4. Kai tik Komisija priima deleguotąjį aktą, apie tai ji tuo pačiu metu praneša Europos Parlamentui ir Tarybai.

5. Pagal 2 straipsnį priimtas deleguotasis aktas įsigalioja tik tuomet, jeigu per du mėnesius nuo pranešimo apie jį Europos Parlamentui ir Tarybai dienos nei Europos Parlamentas, nei Taryba nepareiškė prieštaravimų, arba jeigu iki to laikotarpio pabaigos tiek Europos Parlamentas, tiek Taryba pranešė Komisijai, kad jie nepareikš prieštaravimų. Europos Parlamento arba Tarybos iniciatyva tas laikotarpis pratęsiamas dviem mėnesiams.

4 straipsnis

Skubos procedūra

1. Pagal šį straipsnį priimti deleguotieji aktai įsigalioja nedelsiant ir taikomi tol, kol pagal 2 dalį nepareiškiama prieštaravimų. Pranešime apie deleguotąjį aktą Europos Parlamentui ir Tarybai nurodomos skubos procedūros taikymo priežastys.

2. Europos Parlamentas arba Taryba gali pareikšti prieštaravimą dėl deleguotojo akto pagal 3 straipsnio 5 dalyje nurodytą procedūrą. Tokiu atveju Komisija nedelsdama panaikina aktą po pranešimo apie Europos Parlamento arba Tarybos sprendimą pareikšti prieštaravimą.

5 straipsnis

Skaidrumas ir atskaitomybė

Sąjungoje taikytinos skaidrumo ir atskaitomybės priemonės nustatytos I priede.

6 straipsnis

Panaikinimas

Sprendimai 2001/76/EB ir 2001/77/EB panaikinami.

7 straipsnis

Įsigaliojimas

Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.

Šis reglamentas privalomas visas ir tiesiogiai taikomas visose valstybėse narėse.









I PRIEDAS

1. Nedarydama poveikio valstybių narių institucijų, vykdančių nacionalinių eksporto kreditų programų stebėseną, išimtinėms teisėms, kiekviena valstybė narė, siekdama skatinti skaidrumą Sąjungos lygmeniu, pateikia Komisijai metinę veiklos ataskaitą. Valstybės narės, vadovaudamosi savo nacionalinės teisės sistemos nuostatomis, informuoja apie turtą ir įsipareigojimus, sumokėtas išmokas ir kompensacijas, naujus įsipareigojimus, pozicijas ir priemokas. Jei dėl veiklos, susijusios su oficialiai remiamais eksporto kreditais, atsirastų nenumatytų įsipareigojimų, informacija apie tą veiklą įtraukiama į metinę veiklos ataskaitą.

2. Metinėje veiklos ataskaitoje valstybės narės apibūdina, kaip jų EKA vykdant veiklą oficialiai remiamų eksporto kreditų srityje atsižvelgiama į pavojų aplinkai, kuris gali lemti kitą susijusią riziką.

3. Komisija, remdamasi šia informacija, parengia Europos Parlamentui metinę apžvalgą, įskaitant vertinimą, kuriame būtų nurodyta, ar EKA atitinka Sąjungos tikslus ir įsipareigojimus.

4. Komisija, atsižvelgdama į savo kompetenciją ir įgaliojimą derėtis įvairiuose tarptautinio bendradarbiavimo forumuose, pateikia Europos Parlamentui metinę vykdytų derybų ataskaitą, kad būtų nustatyti visuotiniai standartai oficialiai remiamų eksporto kreditų srityje. Remiantis šio reglamento taikymo sritimi, pirmasis atskaitomybės laikotarpis aprėpia 2011 m.

▼M2









II PRIEDAS

TURINYS I SKYRIUS. BENDROSIOS NUOSTATOS 1. TIKSLAS 2. STATUSAS 3. DALYVAVIMAS 4. ŠALIMS, KURIOS NĖRA DALYVĖS, TEIKIAMA INFORMACIJA 5. TAIKYMO SRITIS 6. SEKTORIŲ SUSITARIMAI 7. PROJEKTŲ FINANSAVIMAS 8. PASITRAUKIMAS 9. STEBĖSENA II SKYRIUS. EKSPORTO KREDITŲ FINANSINĖS SĄLYGOS 10. PRADINĖ ĮMOKA, DIDŽIAUSIA OFICIALI PARAMA IR VIETOS IŠLAIDOS 11. ŠALIŲ KLASIFIKAVIMAS ILGIAUSIAM GRĄŽINIMO LAIKOTARPIUI NUSTATYTI 12. ILGIAUSIAS GRĄŽINIMO LAIKOTARPIS 13. GRĄŽINIMO LAIKOTARPIS NEBRANDUOLINĖMS ELEKTRINĖMS 14. PAGRINDINĖS SUMOS GRĄŽINIMAS IR PALŪKANŲ MOKĖJIMAS 15. PALŪKANŲ NORMOS, PRIEMOKOS IR KITI MOKESČIAI 16. EKSPORTO KREDITŲ GALIOJIMO TERMINAS 17. VEIKSMAI NUOSTOLIAMS IŠVENGTI ARBA KUO LABIAU SUMAŽINTI 18. SUDERINIMAS 19. MINIMALIOS FIKSUOTOSIOS PALŪKANŲ NORMOS, TAIKOMOS TEIKIANT OFICIALIĄ FINANSAVIMO PARAMĄ 20. CIRR NUSTATYMAS 21. CIRR GALIOJIMAS 22. CIRR TAIKYMAS 23. PRIEMOKA UŽ KREDITO RIZIKĄ 24. MINIMALIOS PRIEMOKŲ UŽ KREDITO RIZIKĄ NORMOS 25. ŠALIŲ RIZIKOS KLASIFIKAVIMAS 26. VALSTYBĖS RIZIKOS VERTINIMAS 27. PIRKĖJO RIZIKOS KLASIFIKAVIMAS 28. DAUGIAŠALIŲ IR REGIONINIŲ INSTITUCIJŲ KLASIFIKAVIMAS 29. OFICIALIOS EKSPORTO KREDITAVIMO PARAMOS PROCENTINĖ DALIS IR KOKYBĖ 30. ŠALIES RIZIKOS MAŽINIMO PRIEMONĖS 31. PIRKĖJO RIZIKOS KREDITO PAPILDYMAS 32. MINIMALIŲ PRIEMOKŲ NORMŲ GALIOJIMO PERŽIŪRA PAGAL KREDITO RIZIKĄ III SKYRIUS. SĄLYGOTOSIOS PAGALBOS NUOSTATOS 33. BENDRIEJI PRINCIPAI 34. SĄLYGOTOSIOS PAGALBOS FORMOS 35. SUSIETAS FINANSAVIMAS 36. ŠALIES TINKAMUMAS GAUTI SĄLYGOTĄJĄ PAGALBĄ 37. PROJEKTO TINKAMUMAS GAUTI SĄLYGOTĄJĄ PAGALBĄ 38. MINIMALI LENGVATŲ DALIS 39. ŠALIES AR PROJEKTO TINKAMUMO GAUTI SĄLYGOTĄJĄ PAGALBĄ NUOSTATŲ NETAIKYMAS 40. SĄLYGOTOSIOS PAGALBOS LENGVATŲ DALIES SKAIČIAVIMAS 41. SĄLYGOTOSIOS PAGALBOS GALIOJIMO TERMINAS 42. SUDERINIMAS IV SKYRIUS. TAIKOMA TVARKA 1 SKIRSNIS. BENDROJI EKSPORTO KREDITŲ IR SU PREKYBA SUSIJUSIOS PAGALBOS TEIKIMO TVARKA 43. PRANEŠIMAI 44. INFORMACIJA APIE OFICIALIĄ PARAMĄ 45. SUDERINIMO TVARKA 46. SPECIALIOS KONSULTACIJOS 2 SKIRSNIS. EKSPORTO KREDITŲ TEIKIMO TVARKA 47. IŠANKSTINIS PRANEŠIMAS SU APTARIMU 48. IŠANKSTINIS PRANEŠIMAS 3 SKIRSNIS. SU PREKYBA SUSIJUSIOS PAGALBOS TEIKIMO TVARKA 49. IŠANKSTINIS PRANEŠIMAS 50. SKUBUS PRANEŠIMAS 4 SKIRSNIS. KONSULTACIJŲ DĖL SĄLYGOTOSIOS PAGALBOS TVARKA 51. KONSULTACIJŲ TIKSLAS 52. KONSULTACIJŲ APRĖPTIS IR LAIKAS 53. KONSULTACIJŲ REZULTATAI 5 SKIRSNIS. INFORMACIJA APIE EKSPORTO KREDITUS IR SU PREKYBA SUSIJUSIĄ PAGALBĄ 54. KONTAKTINIAI CENTRAI 55. PAKLAUSIMAI 56. ATSAKYMAI 57. PRIVAČIOS KONSULTACIJOS 58. BENDRŲJŲ LINIJŲ NUSTATYMO TVARKA IR FORMA 59. ATSAKYMAI Į BENDRŲJŲ LINIJŲ PASIŪLYMUS 60. BENDRŲJŲ LINIJŲ PRIĖMIMAS 61. NESUTARIMAS DĖL BENDRŲJŲ LINIJŲ 62. BENDROSIOS LINIJOS ĮSIGALIOJIMO DATA 63. BENDRŲJŲ LINIJŲ GALIOJIMAS 6 SKIRSNIS. TAIKOMOS PRANEŠIMO APIE MINIMALIAS PALŪKANŲ NORMAS (CIRR) NUOSTATOS 64. PRANEŠIMAS APIE MINIMALIAS PALŪKANŲ NORMAS 65. PALŪKANŲ NORMŲ TAIKYMO ĮSIGALIOJIMO DATA 66. SKUBŪS PALŪKANŲ NORMŲ PAKEITIMAI 7 SKIRSNIS. PERŽIŪROS 67. REGULIARI SUSITARIMO PERŽIŪRA 68. MINIMALIŲ PALŪKANŲ NORMŲ PERŽIŪRA 69. MINIMALIŲ PRIEMOKŲ NORMŲ PERŽIŪRA IR SUSIJĘ KLAUSIMAI I PRIEDAS. SEKTORIŲ SUSITARIMAS DĖL EKSPORTO KREDITŲ LAIVAMS I SKYRIUS. SEKTORIŲ SUSITARIMO TAIKYMO SRITIS 1. DALYVAVIMAS 2. TAIKYMO SRITIS II SKYRIUS. EKSPORTO KREDITAVIMO IR SĄLYGOTOSIOS PAGALBOS NUOSTATOS 3. ILGIAUSIAS GRĄŽINIMO LAIKOTARPIS 4. GRYNŲJŲ PINIGŲ MOKĖJIMAS 5. PAGRINDINĖS SUMOS GRĄŽINIMAS IR PALŪKANŲ MOKĖJIMAS 6. MINIMALIOS PRIEMOKOS 7. PROJEKTŲ FINANSAVIMAS 8. PAGALBA III SKYRIUS. TAIKOMA TVARKA 9. PRANEŠIMAS 10. PERŽIŪRA II PRIEDAS. SEKTORIŲ SUSITARIMAS DĖL EKSPORTO KREDITŲ BRANDUOLINĖMS ELEKTRINĖMS I SKYRIUS. SEKTORIŲ SUSITARIMO TAIKYMO SRITIS 1. TAIKYMO SRITIS II SKYRIUS. EKSPORTO KREDITAVIMO IR SU PREKYBA SUSIJUSIOS PAGALBOS NUOSTATOS 2. ILGIAUSIAS GRĄŽINIMO LAIKOTARPIS 3. PAGRINDINĖS SUMOS GRĄŽINIMAS IR PALŪKANŲ MOKĖJIMAS 4. CIRR NUSTATYMAS 5. TINKAMA VALIUTA 6. OFICIALI PARAMA BRANDUOLINIAM KURUI IR SU BRANDUOLINIU KURU SUSIJUSIOMS PASLAUGOMS 7. PAGALBA III SKYRIUS. TAIKOMA TVARKA 8. IŠANKSTINIS PRANEŠIMAS IV SKYRIUS. PERŽIŪRA 9. NUMATOMI DARBAI 10. PERŽIŪRA IR STEBĖSENA III PRIEDAS. SEKTORIŲ SUSITARIMAS DĖL EKSPORTO KREDITŲ CIVILINIAMS ORLAIVIAMS 1 DALIS. BENDROSIOS NUOSTATOS 1. TIKSLAS 2. STATUSAS 3. DALYVAVIMAS 4. TAIKYMO SRITIS 5. ŠALIMS, KURIOS NĖRA DALYVĖS, TEIKIAMA INFORMACIJA 6. PARAMA PAGALBAI 7. VEIKSMAI NUOSTOLIAMS IŠVENGTI ARBA KUO LABIAU SUMAŽINTI 2 DALIS. NAUJI ORLAIVIAI I SKYRIUS. APRĖPTIS 8. NAUJI ORLAIVIAI II SKYRIUS. FINANSINĖS SĄLYGOS 9. TINKAMA VALIUTA 10. PRADINĖ ĮMOKA IR DIDŽIAUSIA OFICIALI PARAMA 11. MINIMALIOS PRIEMOKŲ NORMOS 12. ILGIAUSIAS GRĄŽINIMO LAIKOTARPIS 13. PAGRINDINĖS SUMOS GRĄŽINIMAS IR PALŪKANŲ MOKĖJIMAS 14. MINIMALIOS PALŪKANŲ NORMOS 15. PALŪKANŲ NORMŲ SUBSIDIJOS 16. MOKESČIAI 17. BENDRAS FINANSAVIMAS 3 DALIS. NAUDOTI ORLAIVIAI, ATSARGINIAI VARIKLIAI, ATSARGINĖS DALYS, PRIEŽIŪROS IR APTARNAVIMO SUTARTYS I SKYRIUS. APRĖPTIS 18. NAUDOTI ORLAIVIAI IR KITOS PREKĖS IR PASLAUGOS II SKYRIUS. FINANSINĖS SĄLYGOS 19. NAUDOTŲ ORLAIVIŲ PARDAVIMAS 20. ATSARGINIAI VARIKLIAI IR ATSARGINĖS DALYS 21. TECHNINIO PERTVARKYMO, DIDELIŲ PAKEITIMŲ IR ATNAUJINIMO SUTARTYS 22. PRIEŽIŪROS IR APTARNAVIMO SUTARTYS 23. VARIKLIŲ DALIŲ KOMPLEKTAI 4 DALIS. SKAIDRUMO PROCEDŪROS 1 SKIRSNIS. INFORMACIJOS PATEIKIMO REIKALAVIMAI 24. INFORMACIJA APIE OFICIALIĄ PARAMĄ 2 SKIRSNIS. INFORMACIJOS MAINAI 25. PRAŠYMAI SUTEIKTI INFORMACIJOS 26. PRIVAČIOS KONSULTACIJOS 27. SPECIALIOS KONSULTACIJOS 3 SKIRSNIS. BENDROSIOS LINIJOS 28. BENDRŲJŲ LINIJŲ NUSTATYMO TVARKA IR FORMA 29. ATSAKYMAI Į BENDRŲJŲ LINIJŲ PASIŪLYMUS 30. BENDRŲJŲ LINIJŲ PRIĖMIMAS 31. NESUTARIMAS DĖL BENDRŲJŲ LINIJŲ 32. BENDROSIOS LINIJOS ĮSIGALIOJIMO DATA 33. BENDRŲJŲ LINIJŲ GALIOJIMAS 4 SKIRSNIS. SUDERINIMAS 34. SUDERINIMAS 5 DALIS. PERŽIŪRA IR STEBĖSENA 35. STEBĖSENA 36. PERŽIŪRA 37. NUMATOMI DARBAI 6 DALIS. BAIGIAMOSIOS NUOSTATOS 38. ĮSIGALIOJIMAS 39. PEREINAMOJO LAIKOTARPIO PRIEMONĖS 40. PASITRAUKIMAS 1 SKIRSNIS. RIZIKOS KLASIFIKAVIMO TVARKA I. RIZIKOS KATEGORIJŲ SĄRAŠO SUDARYMAS II. RIZIKOS KATEGORIJŲ SĄRAŠO ATNAUJINIMAS III. NESUTARIMŲ SPRENDIMAS IV. KATEGORIJŲ GALIOJIMO LAIKOTARPIS V. PIRKĖJO (PASKOLOS GAVĖJO) RIZIKOS KLASIFIKAVIMO PRAŠYMAI 2 SKIRSNIS. MINIMALIOS PRIEMOKŲ NORMOS NAUJIEMS IR NAUDOTIEMS ORLAIVIAMS I. MINIMALIŲ PRIEMOKŲ NORMŲ NUSTATYMAS II. MINIMALIŲ PRIEMOKŲ SUMAŽINIMAS III. TURTU NEUŽTIKRINTI SANDORIAI 3 SKIRSNIS. MINIMALIOS PRIEMOKŲ NORMOS PREKĖMS IR PASLAUGOMS, IŠSKYRUS NAUDOTUS ORLAIVIUS, KURIEMS TAIKOMA ŠIO SEKTORIŲ SUSITARIMO 3 DALIS I. PIRMINĖ INFORMACIJA II. KLAUSIMAI 1. MINIMALIOS KINTAMOSIOS PALŪKANŲ NORMOS 2. MINIMALIOS FIKSUOTOSIOS PALŪKANŲ NORMOS 3. CIRR NUSTATYMAS 4. CIRR GALIOJIMO TERMINAS 5. MINIMALIŲ PALŪKANŲ NORMŲ TAIKYMAS 6. IŠANKSTINIS FIKSUOTŲJŲ PALŪKANŲ NORMŲ PASKOLŲ GRĄŽINIMAS 7. SKUBŪS PALŪKANŲ NORMŲ PAKEITIMAI 8. LYGINAMOJI MARŽA IV PRIEDAS. SEKTORIŲ SUSITARIMAS DĖL EKSPORTO KREDITŲ ATSINAUJINANTIESIEMS ENERGIJOS IŠTEKLIAMS, KLIMATO KAITOS ŠVELNINIMUI IR PRISITAIKYMUI PRIE JOS, IR VANDENS PROJEKTAMS I SKYRIUS. SEKTORIŲ SUSITARIMO TAIKYMO SRITIS 1. TAIKYMO SRITIS, KURIAI PRISKIRIAMI ATSINAUJINANČIŲJŲ ENERGIJOS IŠTEKLIŲ SEKTORIŲ PROJEKTAI, TINKAMI PAGAL I PRIEDĖLĮ 2. TAIKYMO SRITIS, KURIAI PRISKIRIAMI KLIMATO KAITOS ŠVELNINIMO SEKTORIŲ PROJEKTAI, TINKAMI PAGAL II PRIEDĖLĮ 3. TAIKYMO SRITIS, KURIAI PRISKIRIAMI PRISITAIKYMO PRIE KLIMATO KAITOS PROJEKTAI, TINKAMI PAGAL III PRIEDĖLĮ 4. TAIKYMO SRITIS, KURIAI PRISKIRIAMI VANDENS PROJEKTAI II SKYRIUS. EKSPORTO KREDITŲ NUOSTATOS 5. ILGIAUSIAS GRĄŽINIMO LAIKOTARPIS 6. PAGRINDINĖS SUMOS GRĄŽINIMAS IR PALŪKANŲ MOKĖJIMAS 7. MINIMALIOS PALŪKANŲ NORMOS 8. TINKAMA VALIUTA 9. VIETOS IŠLAIDOS III SKYRIUS. TAIKOMA TVARKA 10. IŠANKSTINIS PRANEŠIMAS IV SKYRIUS. PERŽIŪRA IR STEBĖSENA 11. NUMATOMI DARBAI 12. PERŽIŪRA IR STEBĖSENA V PRIEDAS. SEKTORIŲ SUSITARIMAS DĖL EKSPORTO KREDITŲ GELEŽINKELIŲ INFRASTRUKTŪRAI I SKYRIUS. SEKTORIŲ SUSITARIMO TAIKYMO SRITIS 1. TAIKYMO SRITIS II SKYRIUS. EKSPORTO KREDITŲ NUOSTATOS 2. ILGIAUSIAS GRĄŽINIMO LAIKOTARPIS 3. PAGRINDINĖS SUMOS IR PALŪKANŲ GRĄŽINIMAS 4. MINIMALIOS FIKSUOTOSIOS PALŪKANŲ NORMOS III SKYRIUS. TAIKOMA TVARKA 5. IŠANKSTINIS PRANEŠIMAS 6. BENDRŲJŲ LINIJŲ GALIOJIMAS IV SKYRIUS. PERŽIŪRA IR STEBĖSENA 7. PERŽIŪRA IR STEBĖSENA VI PRIEDAS. PROJEKTŲ FINANSAVIMO SANDORIAMS TAIKYTINOS SĄLYGOS I SKYRIUS. BENDROSIOS NUOSTATOS 1. TAIKYMO SRITIS II SKYRIUS. FINANSINĖS SĄLYGOS 2. ILGIAUSIAS GRĄŽINIMO LAIKOTARPIS 3. PAGRINDINĖS SUMOS GRĄŽINIMAS IR PALŪKANŲ MOKĖJIMAS 4. MINIMALIOS FIKSUOTOSIOS PALŪKANŲ NORMOS III SKYRIUS. TAIKOMA TVARKA 5. IŠANKSTINIAI PRANEŠIMAI APIE PROJEKTŲ FINANSAVIMO SANDORIUS I. PAGRINDINIAI KRITERIJAI II. PAPILDOMI PROJEKTŲ FINANSAVIMO SANDORIŲ DIDELES PAJAMAS GAUNANČIOSE EBPO ŠALYSE KRITERIJAI VII PRIEDAS. PRANEŠIMUOSE PATEIKIAMA INFORMACIJA I. INFORMACIJA, KURIĄ REIKIA PATEIKTI VISUOSE PRANEŠIMUOSE II. PAPILDOMA INFORMACIJA, KURIĄ REIKIA ATITINKAMAI PATEIKTI PRANEŠIMUOSE DĖL KONKREČIŲ NUOSTATŲ VIII PRIEDAS. MINIMALIŲ PRIEMOKŲ NORMŲ APSKAIČIAVIMAS IX PRIEDAS. RINKOS LYGINAMIEJI DYDŽIAI SANDORIAMS NULINĖS KATEGORIJOS ŠALYSE X PRIEDAS. TREČIOSIOS ŠALIES GRĄŽINIMO GARANTIJOS TAIKYMO IR DAUGIAŠALIŲ AR REGIONINIŲ INSTITUCIJŲ KLASIFIKAVIMO KRITERIJAI IR SĄLYGOS XI PRIEDAS. PIRKĖJO RIZIKOS KATEGORIJŲ KOKYBINIS APRAŠYMAS XII PRIEDAS. ŠALIES RIZIKOS MAŽINIMO PRIEMONIŲ IR PIRKĖJO RIZIKOS KREDITO PAPILDYMŲ TAIKYMO KRITERIJAI IR SĄLYGOS XIII PRIEDAS. KONTROLINIS ATITIKTIES VYSTYMOSI KRITERIJAMS KOKYBĖS SĄRAŠAS XIV PRIEDAS. APIBRĖŽTYS

I SKYRIUS

BENDROSIOS NUOSTATOS

1. TIKSLAS

a) Pagrindinis Susitarimo dėl oficialiai remiamų eksporto kreditų (toliau – Susitarimas) tikslas – nustatyti tinkamo oficialiai remiamų eksporto kreditų naudojimo sistemą.

b) Susitarimu siekiama sudaryti vienodas oficialios paramos sąlygas, kaip apibrėžta 5 straipsnio a dalyje, ir taip skatinti eksportuotojų konkurenciją, pagrįstą eksportuojamų prekių ir paslaugų kokybe ir kainomis, o ne palankiausiomis oficialiai remiamomis finansinėmis sąlygomis.

2. STATUSAS

Ekonominio bendradarbiavimo ir plėtros organizacijos (toliau – EBPO) parengtas Susitarimas įsigaliojo 1978 m. balandžio mėn. neribotam laikotarpiui. Šis Susitarimas – savanoriškas jo dalyvių susitarimas, kuris nėra EBPO aktas ( 5 ), nors jam įgyvendinti teikiama administracinė EBPO sekretoriato (toliau – Sekretoriatas) parama.

3. DALYVAVIMAS

Šiuo metu Susitarimo dalyvės yra šios: Australija, Kanada, Europos Sąjunga, Japonija, Korėja, Naujoji Zelandija, Norvegija, Šveicarija ir Jungtinės Amerikos Valstijos. Dabartinės dalyvės gali pakviesti kitas EBPO nares ir ne nares tapti Susitarimo dalyvėmis.

4. ŠALIMS, KURIOS NĖRA DALYVĖS, TEIKIAMA INFORMACIJA

a) Dalyvės įsipareigoja dalytis informacija su šalimis, kurios nėra dalyvės, apie pranešimus dėl oficialios paramos, kaip apibrėžta 5 straipsnio a dalyje.

b) Dalyvė, vadovaudamasi abipusiškumo principu, konkurencijos sąlygomis vienodai atsako tiek į šalies, kuri nėra dalyvė, tiek į dalyvės prašymą dėl finansinių sąlygų, kurias ji siūlo taikyti savo oficialiai paramai.

5. TAIKYMO SRITIS

Susitarimas taikomas visai oficialiai valstybės ar valstybės vardu teikiamai prekių ir (arba) paslaugų eksporto paramai, įskaitant finansinę nuomą, kurios grąžinimo laikotarpis yra dveji ar daugiau metų.

a) Oficiali parama gali būti teikiama įvairiai: 1. eksporto kredito garantijomis arba draudimu (grynuoju draudimu); 2. oficialia finansavimo parama: tiesioginiu kreditavimu (finansavimu) ir refinansavimu arba palūkanų normų subsidijomis; 3. bet kokiu minėtųjų būdų deriniu.

b) Susitarimas taikomas sąlygotajai pagalbai; IV skyriuje nurodyta tvarka taip pat taikoma su prekyba susijusiai nesąlygotajai pagalbai.

c) Susitarimas netaikomas karo technikos ir pagrindinių žemės ūkio prekių eksportui.

d) Oficiali parama neteikiama, jei yra akivaizdžių įrodymų, kad sutartis su pirkėju sudaryta šalyje, kuri nėra galutinė prekių pristatymo vieta, ypač kai taip norima užsitikrinti palankesnes grąžinimo laikotarpio sąlygas.

6. SEKTORIŲ SUSITARIMAI

a) Toliau nurodyti Sektorių susitarimai yra Susitarimo dalis: — dėl laivų (I priedas); — dėl branduolinių elektrinių (II priedas); — dėl civilinių orlaivių (III priedas); — dėl atsinaujinančiųjų energijos išteklių, klimato kaitos švelninimo ir prisitaikymo prie jos, ir vandens projektų (IV priedas); — dėl geležinkelių infrastruktūros (V priedas).

b) Sektorių susitarimo dalyvė gali taikyti jo nuostatas oficialiai paramai prekių ir (arba) paslaugų, kurioms taikomas konkretus Sektorių susitarimas, eksportui. Jei Sektorių susitarime nėra nuostatos, atitinkančios tam tikrą Susitarimo nuostatą, Sektorių susitarimo dalyvė taiko Susitarimo nuostatą.

7. PROJEKTŲ FINANSAVIMAS

a) Dalyvės gali taikyti VI priede nustatytas sąlygas prekių ir (arba) paslaugų eksportui pagal sandorius, atitinkančius VI priedo 1 priedėlyje nustatytus kriterijus.

b) Pirmesnė a dalis taikoma prekių ir paslaugų, kurioms taikomas Sektorių susitarimas dėl eksporto kreditų branduolinėms elektrinėms, Sektorių susitarimas dėl eksporto kreditų atsinaujinantiesiems energijos ištekliams, klimato kaitos švelninimui ir prisitaikymui prie jos, ir vandens projektams bei Sektorių susitarimas dėl eksporto kreditų geležinkelių infrastruktūrai, eksportui.

c) Pirmesnė a dalis netaikoma prekių ir paslaugų, kurioms taikomas Sektorių susitarimas dėl eksporto kreditų civiliniams orlaiviams arba Sektorių susitarimas dėl eksporto kreditų laivams, eksportui.

8. PASITRAUKIMAS

Susitarimo dalyvė gali pasitraukti apie tai raštu pranešdama Sekretoriatui greitojo ryšio priemonėmis, pvz., pasinaudodama EBPO internetine informacine sistema (OLIS). Pasitraukimas įsigalioja praėjus 180 kalendorinių dienų nuo tos dienos, kai Sekretoriatas gauna tokį pranešimą.

9. STEBĖSENA

Sekretoriatas stebi Susitarimo įgyvendinimą.

II SKYRIUS

EKSPORTO KREDITŲ FINANSINĖS SĄLYGOS

Eksporto kreditų finansinės sąlygos – visos šio skyriaus nuostatos; jos laikomos tarpusavyje susijusiomis.

Susitarime taip pat nustatyti sąlygų, kurios gali būti oficialiai remiamos, apribojimai. Dalyvės pripažįsta, kad tam tikriems prekybos ar pramonės sektoriams tradiciškai taikomos griežtesnės nei Susitarimo finansinės sąlygos. Dalyvės toliau laikosi šių įprastų finansinių sąlygų, ypač principo, jog grąžinimo laikotarpis neturi viršyti prekių tinkamumo naudoti termino.

10. PRADINĖ ĮMOKA, DIDŽIAUSIA OFICIALI PARAMA IR VIETOS IŠLAIDOS

a) Dalyvės reikalauja, kad oficialios paramos objektu esančių prekių ir paslaugų pirkėjų pradinė įmoka būtų mažiausiai 15 % eksporto sutarties vertės kredito pradžioje arba iki jos, kaip apibrėžta XIV priede. Norint apskaičiuoti pradinę įmoką, eksporto sutarties vertę galima proporcingai sumažinti, jei sandoris sudaromas dėl trečiosios šalies prekių ir paslaugų, kurioms neteikiama oficiali parama. Leidžiama finansuoti (apdrausti) 100 % priemokos sumos. Priemoka gali būti įtraukta arba neįtraukta į eksporto sutarties vertę. Po kredito pradžios mokami pasiliktieji mokėjimai šiuo atveju nėra pradinė įmoka.

b) Oficiali parama tokiai pradinei įmokai gali būti teikiama tik kaip draudimas ar garantija nuo įprastų rizikos rūšių iki kredito pradžios.

c) Išskyrus tuos atvejus, kai taikomos b ir d dalių nuostatos, dalyvės neteikia oficialios paramos, jei ji viršija 85 % eksporto sutarties vertės, įskaitant trečiųjų šalių prekes ir paslaugas, bet neįtraukiant vietos išlaidų.

d) Dalyvės gali teikti oficialią paramą vietos išlaidoms, jeigu: 1. oficiali parama vietos išlaidoms neviršija 30 % eksporto sutarties vertės; 2. oficiali parama vietos išlaidoms neteikiama palankesnėmis (mažiau ribojančiomis) sąlygomis už sutartąsias susijusiam eksportui sąlygas; 3. jei oficiali parama vietos išlaidoms viršija 15 % eksporto sutarties vertės, tokia oficiali parama teikiama pagal 48 straipsnį gavus išankstinį pranešimą, kuriame nurodytas remiamų vietos išlaidų pobūdis.

11. ŠALIŲ KLASIFIKAVIMAS ILGIAUSIAM GRĄŽINIMO LAIKOTARPIUI NUSTATYTI

a) I kategorijos šalys yra dideles pajamas gaunančios ( 6 ) EBPO šalys. Visos kitos šalys priskiriamos II kategorijai.

b) Klasifikuojant šalis taikomi toliau nurodyti kriterijai ir tvarka. 1. Susitarimo tikslais šalys klasifikuojamos pagal BNP vienam gyventojui, kurias apskaičiuoja Pasaulio bankas, kad galėtų nustatyti Pasaulio banko besiskolinančių šalių kategorijas. 2. Kai Pasaulio bankas neturi pakankamai informacijos, kad paskelbtų BNP vienam gyventojui duomenis, jo prašoma apskaičiuoti, ar aptariamosios šalies BNP vienam gyventojui viršija dabartinę ribą, ar yra už ją mažesnės. Ta šalis klasifikuojama pagal apskaičiuotą rezultatą, nebent dalyvės susitartų kitaip. 3. Jei šalies kategorija pakeičiama pagal 11 straipsnio a dalį, toks pakeitimas įsigalioja praėjus dviem savaitėms nuo tos dienos, kai Sekretoriatas visoms dalyvėms išsiunčia išvadas, padarytas pagal minėtuosius Pasaulio banko duomenis. 4. Jei Pasaulio bankas duomenis patikslina, įgyvendinant Susitarimą į tokį patikslinimą neatsižvelgiama. Vis dėlto šalies kategoriją galima pakeisti taikant bendrosios linijos tvarką ir dalyvės palankiai vertina pakeitimus dėl klaidingų ir praleistų duomenų, nustatytų vėliau tais pačiais kalendoriniais metais, kuriais Sekretoriatas tuos duomenis išplatino pirmą kartą.

c) Šalies kategorija keičiama tik tada, jei Pasaulio banko nustatyta jos kategorija nekinta dvejus metus iš eilės.

12. ILGIAUSIAS GRĄŽINIMO LAIKOTARPIS

Nedarant poveikio 13 straipsnio nuostatoms, ilgiausias grąžinimo laikotarpis priklauso nuo paskirties šalies kategorijos, nustatytos remiantis 11 straipsnio kriterijais.

a) I kategorijos šalims grąžinimo laikotarpis yra ne ilgesnis kaip penkeri metai, esant galimybei susitarti dėl aštuonerių su puse metų, jei laikomasi 48 straipsnyje nustatytos išankstinių pranešimų tvarkos.

b) II kategorijos šalims grąžinimo laikotarpis yra ne ilgesnis kaip dešimt metų.

c) Jei sutartis taikoma daugiau negu vienai paskirties šaliai, dalyvės turėtų nustatyti bendrąją liniją 58–63 straipsniuose nurodyta tvarka, kad susitartų dėl atitinkamų laikotarpių.

13. GRĄŽINIMO LAIKOTARPIS NEBRANDUOLINĖMS ELEKTRINĖMS

a) Nebranduolinėms elektrinėms taikomas ne ilgesnis kaip 12 metų grąžinimo laikotarpis. Jei dalyvė ketina remti ilgesnį nei 12 straipsnyje nurodytą grąžinimo laikotarpį, ji iš anksto apie tai praneša 48 straipsnyje nustatyta tvarka.

b) Nebranduolinės elektrinės – elektrinės ar jų dalys, naudojančios nebranduolinį kurą; jas sudaro visi komponentai, įrenginiai, medžiagos ir paslaugos (įskaitant personalo mokymą), tiesiogiai reikalingi tokioms elektrinėms statyti ir eksploatuoti. Joms nepriskiriami objektai, už kuriuos paprastai atsakingas pirkėjas, visų pirma sąnaudos, susijusios su žemės užstatymu, keliais, statybininkų miesteliais, elektros linijomis, skirstymo stotimi ir vandens tiekimo įrenginiais, kurie nėra elektrinėje, taip pat sąnaudos, atsirandančios pirkėjo šalyje dėl oficialaus patvirtinimo tvarkos (pvz., statybvietės leidimas, statybos leidimas, kuro pakrovimo leidimas), išskyrus: 1. kai skirstymo stoties pirkėjas yra tas pats subjektas kaip ir elektrinės pirkėjas – tuomet ilgiausias grąžinimo laikotarpis pirminei skirstymo stočiai yra toks pats kaip ir nebranduolinei elektrinei (t. y. 12 metų), ir 2. ilgiausias grąžinimo laikotarpis pastotėms, transformatoriams ir perdavimo linijoms, kurių minimali įtampos riba yra 100 kv, yra toks pats kaip ir nebranduolinei elektrinei.

14. PAGRINDINĖS SUMOS GRĄŽINIMAS IR PALŪKANŲ MOKĖJIMAS

a) Pagrindinė eksporto kredito suma grąžinama lygiomis dalimis.

b) Pagrindinė eksporto kredito suma grąžinama ir palūkanos mokamos ne rečiau kaip kas šešis mėnesius, pirmąją pagrindinės sumos ir palūkanų įmoką sumokant ne vėliau kaip po šešių mėnesių nuo kredito pradžios.

c) Nuomos sandorių atveju pagrindinė eksporto kreditų suma gali būti grąžinama lygiomis dalimis kartu su palūkanomis vietoj pagrindinės sumos grąžinimo lygiomis dalimis, kaip nurodyta a dalyje.

d) Išskirtiniais ir tinkamai pagrįstais atvejais eksporto kreditai gali būti teikiami kitomis nei a–c dalyse nustatytomis sąlygomis. Tokios paramos teikimas pagrindžiamas tuo, kad skolininkas laiku negauna lėšų, negali laikytis kredito grąžinimo lygiomis dalimis kas šešis mėnesius grafiko ir atitinka šiuos kriterijus: 1. viena ar kelios pagrindinės sumos grąžinimo įmokos per šešis mėnesius neviršija 25 % pagrindinės kredito sumos; 2. pagrindinė kredito suma grąžinama ne rečiau kaip kas 12 mėnesių. Pirmoji pagrindinės sumos grąžinimo įmoka sumokama ne vėliau kaip po 12 mėnesių nuo kredito pradžios, o praėjus tokiam laikotarpiui grąžinama ne mažiau kaip 2 % pagrindinės kredito sumos; 3. palūkanos mokamos ne rečiau kaip kas 12 mėnesių, pirmąją įmoką sumokant ne vėliau kaip po šešių mėnesių nuo kredito pradžios; 4. vidutinė grąžinimo laikotarpio svertinė trukmė yra ne ilgesnė kaip: — jei sandoris sudarytas su valstybiniais pirkėjais (arba jei suteikiama valstybės grąžinimo garantija): ketveri su puse metų I kategorijos šalims ir penkeri metai bei trys mėnesiai II kategorijos šalims; — jei sandoris sudarytas su nevalstybiniais pirkėjais (ir be valstybės grąžinimo garantijos): penkeri metai I kategorijos šalims ir šešeri metai II kategorijos šalims; — neatsižvelgiant į pirmesnių dviejų įtraukų nuostatas, jei sandoris sudarytas dėl pagal 13 straipsnį teikiamos paramos nebranduolinėms elektrinėms – šešeri metai ir trys mėnesiai; 5. pagal 48 straipsnį dalyvė iš anksto paaiškina priežastis, dėl kurių ji neteikia paramos pagal a–c dalis.

e) Nuo kredito pradžios mokėtinos palūkanos nekapitalizuojamos.

15. PALŪKANŲ NORMOS, PRIEMOKOS IR KITI MOKESČIAI

a) Palūkanoms nepriskiriama: 1. visi priemokų ar kitų mokesčių mokėjimai, skirti tiekėjų arba finansiniams kreditams apdrausti ar garantuoti; 2. visi kiti su eksporto kreditu susiję mokėjimai: bankų mokesčiai ar komisiniai, išskyrus metinius ar pusmetinius bankų mokesčius, mokėtinus per visą grąžinimo laikotarpį, ir 3. importuojančiosios šalies taikomi išskaičiuojamieji mokesčiai.

b) Jei oficiali parama teikiama tiesioginio kredito (finansavimo) ar refinansavimo būdu, priemoka gali būti pridėta prie nominaliosios palūkanų normos vertės arba mokama kaip atskiras mokestis; dalyvėms abi šios dalys turi būti tiksliai apibrėžtos atskirai.

16. EKSPORTO KREDITŲ GALIOJIMO TERMINAS

Atskiro eksporto kredito ar kredito linijos finansinės sąlygos, išskyrus 21 straipsnyje nustatytą komercinių palūkanų orientacinių normų (CIRR) galiojimo terminą, nustatomos ne ilgiau kaip šešiems mėnesiams iki galutinės įsipareigojimo datos.

17. VEIKSMAI NUOSTOLIAMS IŠVENGTI ARBA KUO LABIAU SUMAŽINTI

Susitarimu eksporto kreditavimo ar finansavimo įstaigoms nedraudžiama susitarti dėl palankesnių finansinių sąlygų negu numatytosios Susitarime, jei tokio veiksmo imamasi sudarius sutartį (jei eksporto kredito susitarimas ir papildomi dokumentai jau įsigaliojo) ir jei tuo veiksmu tik ketinama išvengti nuostolių dėl galimo nemokėjimo ar reikalavimų ar juos kuo labiau sumažinti.

18. SUDERINIMAS

Atsižvelgdama į tarptautines dalyvės prievoles ir Susitarimo tikslą, 45 straipsnyje nustatyta tvarka dalyvė gali suderinti finansines sąlygas, pasiūlytas dalyvės ar šalies, kuri nėra dalyvė. Laikoma, kad pagal šį straipsnį nustatytos finansinės sąlygos atitinka I ir II skyrių ir, jei taikytina, I, II, III, IV, V ir VI priedų nuostatas.

19. MINIMALIOS FIKSUOTOSIOS PALŪKANŲ NORMOS, TAIKOMOS TEIKIANT OFICIALIĄ FINANSAVIMO PARAMĄ

a) Dalyvės, teikiančios oficialią finansavimo paramą paskolų su fiksuotosiomis palūkanų normomis forma, kaip minimalias palūkanų normas taiko atitinkamas CIRR. CIRR – palūkanų normos, nustatomos pagal šiuos principus: 1. CIRR turėtų atitikti galutines komercines skolinimo palūkanų normas atitinkamos valiutos šalies rinkoje; 2. CIRR turėtų būti labai panašios į šalies pirmos klasės paskolos gavėjams taikomą normą; 3. CIRR turėtų būti grindžiamos finansavimo su fiksuotosiomis palūkanų normomis suteikimo kaina; 4. CIRR neturėtų iškreipti šalies konkurencijos sąlygų ir 5. CIRR turėtų būti labai panašios į pirmos klasės užsienio paskolos gavėjams taikomą normą.

b) Teikiant oficialią finansavimo paramą neturi būti iš dalies ar visiškai padengiamos ar kompensuojamos atitinkamos kredito rizikos priemokos, kurias reikia mokėti už negrąžinimo riziką pagal 23 straipsnio nuostatas.

20. CIRR NUSTATYMAS

a) Norėdama nustatyti CIRR, kiekviena dalyvė savo nacionalinei valiutai pasirenka vieną iš šių dviejų bazinių palūkanų normų sistemų: 1. trejų metų Vyriausybės obligacijų palūkanų, kurių grąžinimo laikotarpis yra iki penkerių metų imtinai, normas; penkerių metų Vyriausybės obligacijų palūkanų, kurių grąžinimo laikotarpis yra daugiau nuo daugiau nei penkerių iki aštuonerių su puse metų imtinai, normas, ir septynerių metų Vyriausybės obligacijų palūkanų, kurių mokėjimo terminas yra daugiau nei aštuoneri su puse metų, normas arba 2. visiems mokėjimo terminams – penkerių metų Vyriausybės obligacijų palūkanų normas. Dalyvės susitaria dėl bazinių palūkanų normų sistemos išimčių.

b) CIRR nustatomos kaip nekintama 100 bazinių punktų marža, viršijanti atitinkamas kiekvienos dalyvės bazinių palūkanų normas, nebent dalyvės susitartų kitaip.

c) Kitos dalyvės taiko konkrečia valiuta nustatytą CIRR, jei nusprendžia finansuoti ta valiuta.

d) Dalyvė gali keisti savo bazinių palūkanų normų sistemą, apie tai pranešdama prieš šešis mėnesius ir pasitarusi su kitomis dalyvėmis.

e) Dalyvė arba šalis, kuri nėra dalyvė, gali prašyti nustatyti pastarosios šalies valiutos CIRR. Pasitarę su suinteresuotąja šalimi, kuri nėra dalyvė, dalyvė arba Sekretoriatas tos šalies, kuri nėra dalyvė, vardu gali pateikti pasiūlymą dėl CIRR nustatymo ta valiuta, taikydami 58–63 straipsniuose nustatytą bendrosios linijos tvarką.

21. CIRR GALIOJIMAS

Sandoriui taikoma palūkanų norma nustatoma ne ilgesniam kaip 120 dienų laikotarpiui. Prie atitinkamos CIRR pridedama 20 bazinių punktų marža, jei oficialios finansavimo paramos sąlygos nustatomos iki sutarties dienos.

22. CIRR TAIKYMAS

a) Jei oficiali finansavimo parama teikiama paskoloms su kintamosiomis palūkanų normomis, bankai ir kitos finansų įstaigos negali visam paskolos laikotarpiui siūlyti normos, mažesnės nei CIRR (galiojančios pradinės sutarties metu) arba trumpalaikės rinkos palūkanų normos.

b) Jei paskolos gavėjas savanoriškai anksčiau termino grąžina paskolą ar jos dalį, jis kompensuoja oficialią finansavimo paramą suteikusiai valstybės institucijai visas išlaidas ir nuostolius, patirtus dėl tokio ankstyvo paskolos grąžinimo, įskaitant valstybės institucijos išlaidas, patirtas dėl ankstyvo grąžinimo pakeitus pajamų iš fiksuotosios palūkanų normos dalį.

23. PRIEMOKA UŽ KREDITO RIZIKĄ

Dalyvės taiko priemoką prie palūkanų už eksporto kreditų negrąžinimo riziką. Dalyvių taikomos priemokų normos atitinka rizikos lygį, užtikrina konvergenciją ir yra pakankamos ilgalaikėms veiklos sąnaudoms ir nuostoliams padengti.

24. MINIMALIOS PRIEMOKŲ UŽ KREDITO RIZIKĄ NORMOS

Dalyvės kredito rizikai taiko ne mažesnę nei taikytiną minimalią priemokų normą (toliau – MPR).

a) Taikytina MPR nustatoma pagal šiuos veiksnius: — taikytiną šalies rizikos kategoriją; — rizikos terminą (t. y. rizikos perspektyvą, HOR); — skolininko pasirinktą pirkėjo rizikos kategoriją; — draudimo nuo politinės ir komercinės rizikos procentinę dalį ir suteikto oficialiai remiamo eksporto kreditavimo produkto kokybę; — bet kokią taikomą šalies rizikos mažinimo priemonę ir — bet kokį pritaikytą pirkėjo rizikos kredito papildymą.

b) MPR išreiškiama kredito procentinėmis pagrindinės sumos vertės dalimis taip, tarsi priemokos būtų visiškai surenkamos pirmąją kredito dieną. MPR skaičiavimo išaiškinimas, įskaitant matematinę formulę, pateikiamas VIII priede.

c) Sandoriams, kuriuose dalyvauja 0 kategorijos šalių, dideles pajamas gaunančių EBPO šalių ir dideles pajamas gaunančių euro zonos šalių skolininkai ( 7 ), MPR nėra. Priemokų normos, kurias dalyvės taiko tokiems sandoriams, nustatomos kiekvienu atveju atskirai. Kad užtikrintų, jog priemokų normos, taikomos sandoriams, kuriuose dalyvauja šių šalių skolininkai, nemažintų privačios rinkos kainų, dalyvės laikosi tokios tvarkos: — atsižvelgdamos į galimybes gauti rinkos informacijos ir į pagrindinio sandorio savybes, dalyvės nustato taikytiną priemokos normą, remdamosi vienu ar daugiau IX priede nustatytų kriterijų ir pasirinkdamos tinkamiausiu (-iais) tam tikram sandoriui laikomą (-us) kriterijų (-us); — neatsižvelgdamos į pirmesnę dalį, jei rinkos informacija nėra svarbi dėl likvidumo ar kitų priežasčių, arba jei sandoris nėra didelis (kredito vertė neviršija 10 mln. specialiųjų skolinimosi teisių (SST)), dalyvės taiko ne mažesnę normą nei MPR, kuri atitinka tinkamą pirkėjo rizikos kategoriją pagal 1 šalies rizikos kategoriją; — laikinai ( 8 ) dalyvės teikia išankstinį pranešimą pagal 48 straipsnį apie visus sandorius su 0 kategorijos šalies, dideles pajamas gaunančios EBPO šalies arba dideles pajamas gaunančios euro zonos šalies skolininku ir (arba) garantu, kurių kredito vertė viršija 10 mln. SST.

d) 7 kategorijos (didžiausios rizikos) šalims paprastai taikomos atitinkamos priemokų normos, viršijančios tai kategorijai nustatytas MPR; šias priemokų normas nustato oficialią paramą teikianti dalyvė.

e) Apskaičiuojant sandorio MPR taikytina šalies rizikos kategorija yra skolininko šalies kategorija, o taikytina pirkėjo rizikos kategorija yra skolininko ( 9 ) kategorija, nebent: — trečioji šalis visam kredito laikotarpiui suteikia neatšaukiamą, besąlyginę, paprašius suteikiamą, teisiškai galiojančią ir vykdytiną viso skolos grąžinimo įsipareigojimo garantiją garantuojamai skolos sumai. Trečiosios šalies garantijos atveju dalyvė gali taikyti šalies, kurioje yra įsikūręs garantas, rizikos kategoriją ir garanto ( 10 ) pirkėjo rizikos kategoriją, arba — 28 straipsnyje nurodyta daugiašalė ar regioninė institucija veikia kaip paskolos gavėja arba kaip sandorio garantas – tokiu atveju taikytina šalies rizikos kategorija ir pirkėjo rizikos kategorija gali būti atitinkamos dalyvaujančios daugiašalės ar regioninės institucijos kategorija.

f) Kriterijai ir sąlygos, susiję su trečiosios šalies garantijos taikymu e dalies pirmoje ir antroje įtraukose nurodytais atvejais, yra nustatyti X priede.

g) MPR apskaičiuoti naudojama HOR formulė – pusė išmokėjimo termino sudėjus su visu grąžinimo laikotarpiu pagal įprastą eksporto kreditų grąžinimo modelį, t. y. kredito lygiomis dalimis ir susikaupusių palūkanų grąžinimas kas pusę metų, pradedant po šešių mėnesių nuo kredito pradžios. Eksporto kreditams, kuriems taikomas neįprastas grąžinimo modelis, apskaičiuojamas lygiavertis grąžinimo laikotarpis (išreikštas mokėjimais lygiomis dalimis, kurie mokami kas šešis mėnesius), taikant tokią formulę: lygiavertis grąžinimo laikotarpis = (grąžinimo laikotarpio vidutinė svertinė trukmė – 0,25)/0,5.

h) Dalyvė, pasirinkusi taikyti su trečiosios šalies garantu, kuris yra įsikūręs kitoje šalyje nei skolininkas, susijusią MPR, pateikia išankstinį pranešimą pagal 47 straipsnį. Dalyvė, pasirinkusi taikyti su daugiašalės ar regioninės institucijos, kuri veikia kaip garantas, susijusią MPR, pateikia išankstinį pranešimą pagal 48 straipsnį.

25. ŠALIŲ RIZIKOS KLASIFIKAVIMAS

Išskyrus dideles pajamas gaunančias EBPO šalis ir dideles pajamas gaunančias euro zonos šalis, šalys klasifikuojamos pagal tai, ar jos gali grąžinti užsienio skolas (t. y. šalies kredito riziką).

a) Penkios šalies kredito rizikos dalys yra: — bendrasis grąžinimo moratoriumas, dėl kurio nusprendžia skolininko ir (arba) garanto šalies Vyriausybė ar ta šalies įstaiga, per kurią atliekamas grąžinimas; — politiniai įvykiai ir (arba) ekonominiai sunkumai, kylantys už pranešančiosios dalyvės šalies ribų, arba teisinės ar administracinės priemonės, kurių imamasi už pranešančiosios dalyvės šalies ribų ir kurios neleidžia pervesti už kreditą sumokėtų lėšų arba vilkina tokį pervedimą; — teisinės nuostatos, patvirtintos skolininko ir (arba) garanto šalyje, pagal kurias teigiama, kad vietine valiuta atliktas grąžinimas yra galiojantis skolos grąžinimas, nors dėl valiutų kursų svyravimų toks grąžinimas, jį konvertavus į kredito valiutą, nebepadengia skolos sumos lėšų pervedimo dieną; — bet kuri kita užsienio šalies Vyriausybės priemonė ar sprendimas, neleidžiantys grąžinti kredito, ir — force majeure atvejai, vykstantys ne pranešimą teikiančios dalyvės šalyje: karas (įskaitant pilietinį karą), turto konfiskavimas, revoliucija, riaušės, pilietiniai neramumai, ciklonai, potvyniai, žemės drebėjimai, ugnikalnių išsiveržimai, potvynių bangos ir branduolinės avarijos.

b) Šalys priskiriamos vienai iš aštuonių šalies rizikos kategorijų (0–7). MPR yra nustatytos 1–7 kategorijoms, bet ne 0 kategorijai, nes šios kategorijos šalių rizikos lygis laikomas nežymiu. Su sandoriais 0 kategorijos šalyse susijusi kredito rizika daugiausia susijusi su skolininko ir (arba) garanto rizika.

c) Šalys klasifikuojamos ( 11 ) taikant šalių rizikos klasifikavimo metodiką, kurią sudaro: — šalies rizikos vertinimo modelis (toliau – modelis), pagal kurį atliekamas kiekybinis šalies kredito rizikos vertinimas, kiekvienai šaliai grindžiamas trimis rizikos veiksnių grupėmis: dalyvių mokėjimų patirtimi, finansine padėtimi ir ekonomine padėtimi. Modelio metodiką sudaro skirtingi veiksmai, įskaitant visų trijų rizikos veiksnių grupių vertinimą ir rizikos veiksnių grupių derinimą bei lankstų vertinimą; — kokybinis modelio rezultatų vertinimas, atliekamas kiekvienai šaliai atskirai, kartu vertinant politinę riziką ir (arba) kitus rizikos veiksnius, į kuriuos modelyje visiškai ar iš dalies neatsižvelgiama. Prireikus dėl to gali tekti keisti vertinimą pagal kiekybinį modelį, kad atsispindėtų galutinis šalies kredito rizikos vertinimas.

d) Šalių rizikos kategorijos nuolat stebimos ir bent kartą per metus peržiūrimos, o Sekretoriatas nedelsdamas praneša apie pasikeitimus, atsiradusius taikant šalių rizikos klasifikavimo metodiką. Kai šalies kategorija keičiama žemesne ar aukštesne, dalyvės ne vėliau kaip po penkių darbo dienų nuo Sekretoriato pranešimo apie kategorijos pakeitimą nustato MPR dydžio ar didesnes priemokų normas, siedamos jas su nauja šalies rizikos kategorija.

e) Sekretoriatas šalių rizikos kategorijas skelbia viešai.

26. VALSTYBĖS RIZIKOS VERTINIMAS

a) Visų šalių, kurios pagal 25 straipsnio d dalį klasifikuojamos pagal šalių rizikos klasifikavimo metodiką, valstybės rizika vertinama norint išskirtinėmis aplinkybėmis nustatyti valstybių Vyriausybes arba kitas valdžios institucijas, kurios: — nėra žemiausio rizikos lygio skolininkės šalyje ir — kurių kredito rizika yra gerokai didesnė nei šalies rizika.

b) Pirmesnės a dalies kriterijus atitinkančios valstybių Vyriausybės arba kitos valdžios institucijos nustatomos pagal dalyvių parengtą ir sutartą valstybės rizikos vertinimo metodiką.

c) Pirmesnės a dalies kriterijus atitinkančių valstybių Vyriausybių arba kitų valdžios institucijų sąrašas nuolat stebimas ir bent kartą per metus tikslinamas ir Sekretoriatas nedelsdamas praneša apie pasikeitimus, atsiradusius taikant valstybės rizikos vertinimo metodiką.

d) Sekretoriatas pagal b dalį nustatytų valstybių Vyriausybių arba kitų valdžios institucijų sąrašą skelbia viešai.

27. PIRKĖJO RIZIKOS KLASIFIKAVIMAS

1–7 rizikos kategorijų šalių skolininkai ir, prireikus, garantai priskiriami vienai iš pirkėjo rizikos kategorijų, kurios buvo nustatytos atsižvelgiant į skolininko ir (arba) garanto šalį ( 12 ). Pirkėjo rizikos kategorijų, kurioms priskiriami skolininkai ir garantai, lentelė pateikiama VIII priede. Kokybinis pirkėjo rizikos kategorijų aprašymas pateikiamas XI priede.

a) Pirkėjo rizikos kategorijos grindžiamos dalyvės nustatytu skolininko ir (arba) garanto kredito reitingu pagal pirmaeilius neužtikrintus kreditus.

b) Neatsižvelgiant į a dalį, pagal VI priedo sąlygas remiami sandoriai ir sandoriai, kurių kredito vertė yra ne didesnė kaip 5 mln. SST, gali būti klasifikuojami sandorių pagrindu, t. y. pritaikius bet kuriuos pirkėjo rizikos kredito papildymus, tačiau tokiems sandoriams, neatsižvelgiant į jų kategoriją, dėl pirkėjo rizikos kreditų papildymo diskontai netaikomi.

c) Valstybiniai skolininkai ir garantai priskiriami SOV/CC0 pirkėjo rizikos kategorijai.

d) Išimtiniais atvejais nevalstybiniai skolininkai ir garantai gali būti priskiriami „geresnei nei valstybinė“ (SOV+) pirkėjo rizikos kategorijai ( 13 ), jei: — skolininkui ir (arba) garantui akredituota kredito reitingų agentūra (toliau – CRA) ( 14 ) skiria geresnį užsienio valiutos reitingą nei jo valstybės užsienio valiutos reitingas (kurį skiria ta pati CRA) arba — skolininkas ir (arba) garantas įsikūręs šalyje, kurioje valstybės rizika įvertinta kaip gerokai didesnė už šalies riziką.

e) Dalyvės pagal 48 straipsnį pateikia išankstinį pranešimą dėl sandorių: — su nevalstybiniu skolininku ir (arba) garantu, kai taikoma priemoka yra mažesnė už priemoką, nustatytą pagal CC1 pirkėjo rizikos kategoriją, t. y. CC0 arba SOV+; — su nevalstybiniu skolininku ir (arba) garantu, kurio kredito vertė didesnė nei 5 mln. SST, kai dalyvė įvertina akredituotos CRA nustatytą skolininko ir (arba) garanto pirkėjo rizikos reitingą ir šis įvertintas pirkėjo rizikos reitingas yra geresnis nei akredituotos CRA nustatytas reitingas ( 15 ).

f) Jei dėl konkretaus sandorio vyksta konkursas, pagal kurį skolininkas ir (arba) garantas konkuruojančių dalyvių priskirtas skirtingoms pirkėjo rizikos kategorijoms, konkuruojančios dalyvės siekia susitarti dėl bendros pirkėjo rizikos kategorijos. Jei nepavyksta susitarti dėl bendros kategorijos, aukštesnei pirkėjo rizikos kategorijai skolininką ir (arba) garantą priskyrusiai (-ioms) dalyvei (-ėms) nedraudžiama pritaikyti žemesnę pirkėjo rizikos kategoriją.

28. DAUGIAŠALIŲ IR REGIONINIŲ INSTITUCIJŲ KLASIFIKAVIMAS

Daugiašalės ir regioninės institucijos priskiriamos vienai iš aštuonių šalies rizikos kategorijų (0–7) ( 16 ), kurios atitinkamai peržiūrimos; šias taikytinas kategorijas skelbia Sekretoriatas.

29. OFICIALIOS EKSPORTO KREDITAVIMO PARAMOS PROCENTINĖ DALIS IR KOKYBĖ

MPR diferencijuojamos atsižvelgiant į skirtingą eksporto kreditavimo produktų kokybę ir procentinę dalyvių teikiamos paramos dalį, kaip apibrėžta VIII priede. Diferencijavimas grindžiamas eksportuotojo požiūriu (t. y. kad būtų pašalintas konkurencinis poveikis, atsirandantis dėl skirtingos eksportuotojui (finansų įstaigai) pateikto produkto kokybės).

a) Eksporto kreditavimo produkto kokybė – jo kategorija (draudimas, garantija ar tiesioginis kreditas (finansavimas)); draudžiant produktus ji rodo, ar reikalavimų laukimo termino metu (t. y. laikotarpiu nuo dienos, kai skolininkas turi sumokėti, iki dienos, kai draudikas turi atlyginti išlaidas eksportuotojui ir (arba) finansų įstaigai) palūkanos dengiamos netaikant papildomo mokesčio.

b) Visi dalyvių turimi eksporto kreditavimo produktai skirstomi į tris kategorijas: — už standartą mažesnis produktas, t. y. draudimas nedengiant palūkanų reikalavimų laukimo termino metu ir draudimas dengiant palūkanas reikalavimų laukimo termino metu, taikant atitinkamą papildomą priemokos mokestį; — standartinis produktas, t. y. draudimas dengiant palūkanas reikalavimų laukimo termino metu be atitinkamo papildomo priemokos mokesčio ir tiesioginis kreditavimas (finansavimas), ir — už standartą didesnis produktas, t. y. garantijos.

30. ŠALIES RIZIKOS MAŽINIMO PRIEMONĖS

a) Dalyvės gali pasirinkti toliau išvardytas šalies rizikos mažinimo priemones, kurių konkretus taikymas aprašytas XII priede: — užsienio ateities sandorių pinigų srautų sistemą ir užsienio sąlyginio deponavimo sąskaitą; — finansavimą vietine valiuta.

b) Dalyvė, kuri taiko MPR, atitinkančią šalies rizikos mažinimo priemonę, pateikia išankstinį pranešimą pagal 47 straipsnį.

31. PIRKĖJO RIZIKOS KREDITO PAPILDYMAS

a) Dalyvės gali rinktis toliau išvardytus pirkėjo rizikos kredito papildymus (BRCE), kurie leidžia taikyti didesnį nei 0 kredito papildymo veiksnį (CEF): — sutarties pajamų ar gautinų sumų perdavimą; — turtu užtikrintą garantą; — ilgalaikiu turtu užtikrintą garantą; — sąlyginio deponavimo sąskaitą.

b) BRCE ir didžiausių CEF verčių apibrėžtys pateikiamos XII priede.

c) BRCE gali būti taikomi atskirai arba kartu su šiais apribojimais: — didžiausias CEF, kurį galima pasiekti taikant BRCE, yra 0,35; — viename sandoryje negalima kartu naudoti turtu užtikrinto garanto ir ilgalaikiu turtu užtikrinto garanto; — jei taikytina šalies rizikos kategorija pagerinta naudojant užsienio ateities sandorių pinigų srautų sistemą kartu su užsienio sąlyginio deponavimo sąskaita, BRCE taikyti negalima.

d) Dalyvės pagal 48 straipsnį pateikia išankstinį pranešimą dėl sandorių su nevalstybiniu skolininku ir (arba) garantu, kurio kredito vertė didesnė nei 5 mln. SST, kai dėl BRCE taikomas CEF didesnis nei 0.

32. MINIMALIŲ PRIEMOKŲ NORMŲ GALIOJIMO PERŽIŪRA PAGAL KREDITO RIZIKĄ

a) Siekiant įvertinti MPR tinkamumą ir, prireikus, sudaryti sąlygas jas didinti arba mažinti, lygiagrečiai taikomos priemokos grįžtamojo ryšio priemonės (PFT), skirtos MPR reguliariai stebėti ir keisti.

b) Taikant PFT įvertinamas MPR tinkamumas atsižvelgiant į faktinę oficialius eksporto kreditus teikiančių institucijų patirtį ir privačios rinkos informaciją apie kredito rizikos kainą.

c) Ne vėliau kaip 2015 m. gruodžio 31 d. visi Susitarimo taisyklių dėl priemokų aspektai nuodugniai peržiūrimi.

III SKYRIUS

SĄLYGOTOSIOS PAGALBOS NUOSTATOS

33. BENDRIEJI PRINCIPAI

a) Dalyvės susitarė, kad jų eksporto kreditavimo ir sąlygotosios pagalbos politika viena kitą papildys. Eksporto kreditavimo politika turėtų būti grindžiama atvira konkurencija ir laisvu rinkos jėgų veikimu. Sąlygotosios pagalbos politika turėtų būti užtikrinama, kad šalys, sektoriai ar projektai, turintys nedaug galimybių gauti rinkos finansavimą arba jų iš viso neturintys, gautų būtinųjų išteklių. Šia politika taip pat turėtų būti užtikrinama geriausia pinigus atitinkanti vertė, kuo mažiau iškraipoma prekyba ir prisidedama prie vystymuisi naudingo šių išteklių panaudojimo.

b) Susitarimo sąlygotosios pagalbos nuostatos netaikomos daugiašalių ar regioninių institucijų pagalbos programoms.

c) Šie principai nenulemia Paramos vystymuisi komiteto (DAC) nuomonių dėl sąlygotosios ir nesąlygotosios pagalbos kokybės.

d) Dalyvė gali prašyti papildomos informacijos apie bet kokios formos pagalbos sąlygojimą. Jei neaišku, ar tam tikras finansavimo būdas atitinka XIV priede pateiktą sąlygotosios pagalbos apibrėžtį, pagalbą teikianti šalis pateikia įrodymų visiems teiginiams, kad pagal XIV priede pateiktą apibrėžtį pagalba iš tikrųjų yra nesąlygotoji, įrodyti.

34. SĄLYGOTOSIOS PAGALBOS FORMOS

Sąlygotosios pagalbos formos:

a) oficialios paramos vystymuisi (OPV) paskolos, apibrėžiamos dokumente DAC Guiding Principles for Associated Financing and Tied and Partially Untied Official Development Assistance („Pagrindiniai DAC susieto finansavimo ir sąlygotosios bei iš dalies nesąlygotosios oficialios paramos vystymuisi principai“) (1987 m.);

b) OPV subsidijos, apibrėžiamos dokumente DAC Guiding Principles for Associated Financing and Tied and Partially Untied Official Development Assistance („Pagrindiniai DAC susieto finansavimo ir sąlygotosios bei iš dalies nesąlygotosios oficialios paramos vystymuisi principuose“) (1987 m.), ir

c) kiti oficialūs srautai (OOF), į kuriuos įtraukiamos subsidijos ir paskolos, bet neįtraukiami Susitarimą atitinkantys oficialiai remiami eksporto kreditai, arba

d) bet koks susiejimas, pvz., teisiškai ar faktiškai mišrus finansavimas, kontroliuojamas pagalbą teikiančios šalies, skolintojo ar paskolos gavėjo, kurį sudaro dvi ar daugiau prieš tai nurodyto ir (arba) toliau nurodyto finansavimo dalių: 1. eksporto kreditas, oficialiai remiamas tiesioginiu kreditavimu (finansavimu), refinansavimu, palūkanų normų subsidijomis, garantijomis ar draudimu, kuriam taikomas Susitarimas, ir 2. kitos lėšos rinkos ar panašiomis į rinkos sąlygomis, arba pirkėjo pradinės įmokos.

35. SUSIETAS FINANSAVIMAS

a) Susietas finansavimas gali būti įvairių formų, įskaitant mišrius kreditus, mišrų finansavimą, jungtinį finansavimą, lygiagretų finansavimą arba vienkartinius bendrus sandorius. Pagrindinė tokio finansavimo savybė yra tai, kad visoms jo rūšims būdinga: — lengvatinė dalis, teisiškai ar faktiškai susieta su nelengvatine dalimi; — viena finansavimo paketo dalis arba visas finansavimo paketas, kuris iš esmės yra sąlygotoji pagalba, ir — lengvatinės lėšos, kurias galima gauti tik tada, jei pagalbą gaunanti šalis priima susietą nelengvatinę dalį.

b) Faktinį susiejimą ar ryšį lemia šie veiksniai: — neoficialūs pagalbą gaunančios ir pagalbą teikiančios šalių valdžios institucijų susitarimai; — pagalbą teikiančios šalies ketinimas panaudoti OPV, kad būtų lengviau patvirtinti finansavimo paketą; — veiksmingas viso finansavimo paketo susiejimas su pirkimais pagalbą teikiančioje šalyje; — sąlygotasis OPV statusas ir konkursų skelbimo ar sutarčių sudarymo kiekvienam finansavimo sandoriui priemonės arba — bet kuris kitas DAC arba dalyvių įvardytas būdas, kuriame yra dviejų ar daugiau finansavimo dalių de facto ryšys.

c) Toliau nurodyti būdai netrukdo nustatyti faktinio susiejimo ar ryšio: — sutarties suskaidymas, atskirai pranešant apie vienos sutarties sudedamąsias dalis; — keliais etapais finansuojamų sutarčių suskaidymas; — nepranešimas apie tarpusavyje susijusias sutarties dalis ir (arba) — nepranešimas dėl to, kad finansavimo paketo dalis yra nesąlygotoji.

36. ŠALIES TINKAMUMAS GAUTI SĄLYGOTĄJĄ PAGALBĄ

a) Sąlygotoji pagalba neskiriama šalims, kurių BNP vienam gyventojui Pasaulio banko duomenimis yra didesnės už mažesnes ir vidutines pajamas gaunančioms šalims nustatytą viršutinę ribą. Pasaulio bankas šį ribinį dydį kasmet perskaičiuoja ( 17 ). Šalies klasifikacija keičiama tik tada, jei Pasaulio banko nustatyta jos kategorija nekinta dvejus metus iš eilės.

b) Klasifikuojant šalis taikomi toliau nurodyti kriterijai ir tvarka. 1. Susitarimo tikslais šalys klasifikuojamos pagal BNP vienam gyventojui, kurias apskaičiuoja Pasaulio bankas, kad galėtų nustatyti Pasaulio banko besiskolinančių šalių kategorijas; šias kategorijas skelbia Sekretoriatas. 2. Kai Pasaulio bankas neturi pakankamai informacijos, kad paskelbtų BNP vienam gyventojui duomenis, jo prašoma apskaičiuoti, ar aptariamosios šalies BNP vienam gyventojui viršija dabartinę ribą, ar yra už ją mažesnės. Ta šalis klasifikuojama pagal apskaičiuotą rezultatą, nebent dalyvės susitartų kitaip. 3. Jei pagal a dalį šalies tinkamumas gauti sąlygotąją pagalbą pasikeičia, kategorijos pakeitimas įsigalioja praėjus dviem savaitėms nuo tos dienos, kai Sekretoriatas visoms dalyvėms išsiunčia išvadas, padarytas pagal minėtuosius Pasaulio banko duomenis. Iki kategorijos pakeitimo įsigaliojimo dienos negalima pranešti apie sąlygotosios pagalbos finansavimą naujai reikalavimus atitinkančiai šaliai; po tos dienos negalima pranešti apie sąlygotosios pagalbos finansavimą naujai remiamai šaliai, išskyrus tai, kad galima pranešti apie atskirus sandorius, kuriems taikoma anksčiau paskirta kredito linija iki jos galiojimo pabaigos (ne ilgiau kaip vieni metai nuo įsigaliojimo dienos). 4. Tais atvejais, kai Pasaulio bankas duomenis patikslina, įgyvendinant Susitarimą į tokį patikslinimą neatsižvelgiama. Vis dėlto šalies kategoriją galima pakeisti taikant bendrosios linijos tvarką pagal atitinkamas 58–63 straipsniuose nustatytas procedūras ir dalyvės palankiai vertina pakeitimus dėl klaidingų ir praleistų duomenų, nustatytų vėliau tais pačiais kalendoriniais metais, kuriais Sekretoriatas tuos duomenis išplatino pirmą kartą.

37. PROJEKTO TINKAMUMAS GAUTI SĄLYGOTĄJĄ PAGALBĄ

a) Sąlygotoji pagalba neteikiama valstybiniams ar privatiems projektams, kurie turėtų būti ekonomiškai perspektyvūs, jei būtų finansuojami rinkos ar Susitarimo sąlygomis.

b) Pagrindiniai tinkamumo gauti tokią pagalbą patikrinimo būdai: — ar projektas finansiškai neperspektyvus – ar projektas negali, esant atitinkamoms pagal rinkos principus nustatytoms kainoms, sukurti pinigų srauto, kurio pakaktų projekto veiklos sąnaudoms padengti ir palūkanoms už panaudotą kapitalą mokėti; tai – pirmas pagrindinis patikrinimo būdas, arba — ar galima pagrįstai daryti išvadą, paremtą bendravimu su kitomis dalyvėmis, kad projekto negalima finansuoti rinkos ar Susitarimo sąlygomis; tai – antras pagrindinis patikrinimo būdas. Kalbant apie projektus, kurie viršija 50 mln. SST, reikia konkrečiai vertinti, ar galima finansuoti projektą rinkos ar Susitarimo sąlygomis, atsižvelgiant į tokios pagalbos tinkamumą.

c) Pirmesniame b punkte nurodytų pagrindinių patikrinimo būdų tikslas – apibūdinti, kaip reikėtų vertinti projektą, kad būtų nustatyta, ar jį reikia finansuoti taikant tokią pagalbą, ar eksporto kreditavimu rinkos ar Susitarimo sąlygomis. Tikimasi, kad vykstant 51–53 straipsniuose nurodytoms konsultacijoms ilgainiui bus sukaupta patirties, kuri padės daug tiksliau apibrėžti ex ante gaires eksporto kreditavimo ir pagalbos įstaigoms dėl ribos tarp dviejų projektų kategorijų.

38. MINIMALI LENGVATŲ DALIS

Dalyvės neteikia sąlygotosios pagalbos, kurios lengvatų dalis yra mažesnė nei 35 %, arba 50 %, jei pagalbą gaunanti šalis yra mažiausiai išsivysčiusi šalis (MIŠ), išskyrus toliau išvardytus atvejus, kai taip pat netaikomos 49 straipsnio a dalyje ir 50 straipsnio a dalyje nustatytos pranešimo procedūros:

a) techninė pagalba: sąlygotoji pagalba, jei oficialios paramos vystymuisi dalį sudaro tik techninis bendradarbiavimas, kuris yra mažesnis kaip 3 % visos sandorio vertės arba 1 mln. SST, atsižvelgiant į mažesnę sumą, ir

b) maži projektai: mažesni nei 1 mln. SST kapitalo projektai, kurie finansuojami tik paramos vystymuisi subsidijomis.

39. ŠALIES AR PROJEKTO TINKAMUMO GAUTI SĄLYGOTĄJĄ PAGALBĄ NUOSTATŲ NETAIKYMAS

a) 36 ir 37 straipsnių nuostatos netaikomos sąlygotajai pagalbai, jei lengvatų dalis yra 80 ar daugiau proc., išskyrus sąlygotąją pagalbą, kuri yra 35 straipsnyje apibūdinto susieto finansavimo paketo dalis.

b) 37 straipsnio nuostatos netaikomos sąlygotajai pagalbai, kurios vertė mažesnė nei 2 mln. SST, išskyrus sąlygotąją pagalbą, kuri yra 35 straipsnyje apibūdinto susieto finansavimo paketo dalis.

c) 36 ir 37 straipsnių nuostatos netaikomos sąlygotajai pagalbai Jungtinių Tautų apibrėžtoms MIŠ.

d) Dalyvės pritaria paspartintoms sąlygotosios pagalbos skyrimo procedūroms šiomis ypatingomis aplinkybėmis: — įvykus branduolinei arba didelei pramonės objekto avarijai, kuria sukeliama didelė tarša kitose šalyse, kai nukentėjusi dalyvė pageidauja suteikti sąlygotąją pagalbą, kad būtų pašalinti arba sumažinti tokios avarijos padariniai, — iškilus dideliam pavojui, kad tokia avarija gali įvykti, kai bet kuri dalyvė, kuriai gali būti padarytas poveikis, pageidauja suteikti sąlygotąją pagalbą, kad tokios avarijos būtų išvengta.

e) Neatsižvelgdama į 36 ir 37 straipsnių nuostatas dalyvė gali išimties tvarka teikti paramą vienu iš toliau nurodytų būdų: — bendrosios linijos tvarka, nustatyta XIV priede ir apibūdinta 58–63 straipsniuose, arba — pagalbos pagrindimu, kurį remia pakankamai didelė dalyvių dalis, kaip apibrėžta 51 ir 52 straipsniuose, arba — raštu EBPO Generaliniam Sekretoriui 53 straipsnyje nustatyta tvarka, kuris, kaip dalyvės tikisi, nebus įprastas ir dažnas.

40. SĄLYGOTOSIOS PAGALBOS LENGVATŲ DALIES SKAIČIAVIMAS

Sąlygotosios pagalbos lengvatų dalis skaičiuojama taikant tą patį metodą, kurį taiko DAC subsidijos daliai nustatyti, išskyrus tai, kad:

a) diskonto norma, taikoma apskaičiuojant paskolos lengvatų dalį tam tikra valiuta, t. y. diferencijuota diskonto norma (DDR), keičiama kartą per metus sausio 15 d. ir apskaičiuojama taip: — CIRR vidurkis + marža — Marža (M) pagal grąžinimo laikotarpį (R) apskaičiuojama taip: —



R M Mažiau kaip 15 metų 0,75 Nuo 15 iki 20 metų, bet neįskaitant 20 metų 1,00 Nuo 20 metų ir vėliau, bet neįskaitant 30 metų 1,15 Nuo 30 metų 1,25 — visoms valiutoms CIRR vidurkis apskaičiuojamas pagal mėnesio CIRR vidurkį, galiojantį šešis mėnesius nuo praėjusių metų rugpjūčio 15 d. iki einamųjų metų vasario 14 d. Apskaičiuota norma, įskaitant maržą, suapvalinama iki artimiausių dešimt bazinių punktų. Jei konkrečiai valiutai yra daugiau kaip viena CIRR, skaičiuojant taikoma ilgiausio grąžinimo laikotarpio CIRR, kaip apibrėžta 20 straipsnio a dalyje.

b) Pagrindinė lengvatų dalies apskaičiavimo data yra XIV priede nustatyta kredito pradžia.

c) Norint apskaičiuoti bendrą susieto finansavimo paketo lengvatų dalį, toliau nurodytų kreditų, lėšų ir mokėjimų lengvatų dalys laikomos lygiomis nuliui: — Susitarimą atitinkantys eksporto kreditai; — kitos lėšos rinkos ar panašia kaina; — kitos oficialios lėšos, kurių lengvatų dalis yra mažesnė už minimumą, leidžiamą pagal 38 straipsnį, išskyrus suderinimo atvejus, ir — pirkėjo pradinė įmoka. Mokėjimai kredito pradžioje arba iki jos, kurie nėra laikomi pradine įmoka, apskaičiuojant lengvatų dalį įtraukiami.

d) Diskonto norma suderinant: suderinant pagalbą, vienodas suderinimas – tai suderinimas su vienoda lengvatų dalimi, kuri perskaičiuojama taikant suderinimo metu galiojančią diskonto normą.

e) Vietos išlaidos ir trečiųjų šalių pirkimai įtraukiami apskaičiuojant lengvatų dalį tik tada, jei juos finansuoja pagalbą teikianti šalis.

f) Bendra paketo lengvatų dalis nustatoma dauginant nominaliąją kiekvienos paketo dalies vertę iš kiekvienos dalies atitinkamos lengvatų dalies, sudedant rezultatus ir visą skaičių dalinant iš bendros nominaliosios sudedamųjų dalių vertės.

g) Konkrečiai pagalbos paskolai taikoma diskonto norma – pranešimo metu galiojanti norma. Tačiau skubaus pranešimo atvejais diskonto norma – tos pagalbos paskolos sąlygų nustatymo metu galiojanti norma. Diskonto normos pakeitimas per paskolos laikotarpį nekeičia jos lengvatų dalies.

h) Jei iki sutarties sudarymo pasikeičia valiuta, pranešimas patikslinamas. Apskaičiuojant lengvatų dalį taikoma diskonto norma – patikslinimo metu taikoma norma. Patikslinti nereikia, jei alternatyvi valiuta ir visa lengvatų daliai apskaičiuoti reikalinga informacija yra nurodytos pradiniame pranešime.

i) Neatsižvelgiant į g dalį, diskonto norma, taikoma apskaičiuojant atskirų sandorių, pradėtų pagal pagalbos kredito liniją, lengvatų dalį, – pradiniame kredito linijos pranešime nurodyta norma.

41. SĄLYGOTOSIOS PAGALBOS GALIOJIMO TERMINAS

a) Dalyvės nenustato sąlygotosios pagalbos sąlygų daugiau kaip dvejiems metams, jei pagalba susijusi su atskirų sandorių finansavimu arba pagalbos protokolu, pagalbos kredito linija ar panašiu susitarimu. Pagalbos protokolo, pagalbos kredito linijos ar panašaus susitarimo atveju galiojimo laikotarpis prasideda jų pasirašymo, apie kurį reikia pranešti pagal 50 straipsnį, dieną; apie kredito linijos pratęsimą pranešama taip, kaip apie naują sandorį, pateikiant paaiškinamąją pastabą, kad tai pratęsimas ir kad jis atnaujinamas pranešimo apie pratęsimą metu galiojančiomis sąlygomis. Atskirų sandorių, įskaitant tuos, apie kuriuos pranešama pagal pagalbos protokolą, pagalbos kredito liniją ar panašų susitarimą, galiojimo laikotarpis prasideda pranešimo apie įsipareigojimą dieną atitinkamai pagal 49 arba 50 straipsnį.

b) Jei šalis pirmą kartą neturi teisės gauti Pasaulio banko 17 metų paskolų, paskelbtų esamų ir naujų sąlygotosios pagalbos protokolų ir kredito linijų galiojimas apribojamas iki vienų metų nuo galimo kategorijos pakeitimo 36 straipsnio b dalyje nustatyta tvarka dienos.

c) Tokius protokolus ir kredito linijas galima pratęsti tik tokiomis sąlygomis, kurios atitinka Susitarimo 36 ir 37 straipsnių nuostatas: — pakeitus šalių kategoriją ir — pakeitus Susitarimo nuostatas.

Šiomis aplinkybėmis galima toliau taikyti galiojančias sąlygas, neatsižvelgiant į 40 straipsnyje nustatytos diskonto normos pakeitimą.

42. SUDERINIMAS

Atsižvelgdama į tarptautines dalyvės prievoles ir Susitarimo tikslą, 45 straipsnyje nustatyta tvarka dalyvė gali suderinti finansines sąlygas, pasiūlytas dalyvės ar šalies, kuri nėra dalyvė.

IV SKYRIUS

TAIKOMA TVARKA

1 SKIRSNIS

Bendroji eksporto kreditų ir su prekyba susijusios pagalbos teikimo tvarka

43. PRANEŠIMAI

Pranešimai, kuriuos prašoma pateikti Susitarimo nustatyta tvarka, rengiami atitinkamai pagal VII priedą, juose pateikiama tame priede nurodyta informacija, o jų nuorašai siunčiami Sekretoriatui.

44. INFORMACIJA APIE OFICIALIĄ PARAMĄ

a) Kai tik dalyvė skiria oficialią paramą, apie kurią ji pranešė 47–50 straipsniuose nustatyta tvarka, ji atitinkamai informuoja visas kitas dalyves, nurodydama pranešimo identifikacijos numerį atitinkamoje pranešimų formoje.

b) Keisdamasi informacija 55–57 straipsniuose nustatyta tvarka, dalyvė praneša kitoms dalyvėms apie kreditavimo sąlygas, kurias ji ketina taikyti konkretaus sandorio paramai, ir gali prašyti panašios informacijos iš kitų dalyvių.

45. SUDERINIMO TVARKA

a) Prieš suderindama finansines sąlygas, pagal 18–42 straipsnius tariamai pasiūlytas dalyvės arba šalies, kuri nėra dalyvė, dalyvė deda visas pagrįstas pastangas patikrinti, prireikus remdamasi privačiomis 57 straipsnyje nurodytomis konsultacijomis, ar tos sąlygos yra oficialiai remiamos, ir laikosi šių reikalavimų: 1. dalyvė praneša visoms kitoms dalyvėms apie sąlygas, kurias ji ketina remti, ta pačia pranešimų pateikimo tvarka, kuri taikoma suderintoms sąlygoms. Jei vyksta šalies, kuri nėra dalyvė, suderinimas, suderinančioji dalyvė taiko tokią pačią pranešimo tvarką, kuri būtų buvusi reikalinga, jei suderintas sąlygas būtų pasiūliusi dalyvė; 2. neatsižvelgiant į 1 punktą, jei pagal taikytiną pranešimo tvarką suderinančioji dalyvė turėtų sustabdyti savo įsipareigojimą pasibaigus galutiniam konkurso terminui, suderinančioji dalyvė kuo greičiau praneša apie savo ketinimą suderinti; 3. jei inicijuojanti dalyvė apriboja arba atsiima savo ketinimą remti paskelbtas sąlygas, ji atitinkamai nedelsdama apie tai praneša visoms kitoms dalyvėms.

b) Dalyvė, ketinanti pasiūlyti finansines sąlygas, identiškas toms, apie kurias pranešta pagal 47 ir 48 straipsnius, gali tai padaryti tik pasibaigus nurodytam laukimo laikotarpiui. Ši dalyvė kuo greičiau praneša apie savo ketinimą.

46. SPECIALIOS KONSULTACIJOS

a) Dalyvė, pagrįstai mananti, kad kitos dalyvės (inicijuojančios dalyvės) pasiūlytos finansinės sąlygos yra palankesnės nei nustatytosios Susitarime, apie tai praneša Sekretoriatui, kuris nedelsdamas šią informaciją paskelbia.

b) Inicijuojanti dalyvė per dvi darbo dienas po to, kai Sekretoriatas paskelbia informaciją, išaiškina jos pasiūlytas finansines sąlygas.

c) Po inicijuojančios dalyvės išaiškinimo bet kuri dalyvė gali prašyti, kad Sekretoriatas per penkias darbo dienas surengtų specialų konsultacinį dalyvių susitikimą šiam klausimui aptarti.

d) Kol nėra specialaus konsultacinio dalyvių susitikimo rezultatų, oficialios paramos finansinės sąlygos netaikomos.

2 SKIRSNIS

Eksporto kreditų teikimo tvarka

47. IŠANKSTINIS PRANEŠIMAS SU APTARIMU

a) Dalyvė visoms kitoms dalyvėms ne vėliau kaip likus dešimt kalendorinių dienų iki įsipareigojimo prisiėmimo pagal VII priedą praneša, ar: — taikytina šalies rizikos kategorija ir pirkėjo rizikos kategorija, naudotos MPR apskaičiuoti, yra trečiosios šalies garanto, kuris yra įsikūręs ne skolininko šalyje (t. y. nustatyta pagal 24 straipsnio e dalies pirmą įtrauką), — taikytina MPR sumažinta panaudojus 30 straipsnyje išvardytas šalies rizikos mažinimo priemones, arba — ji ketina teikti paramą pagal IV priedo 10 straipsnio a dalies 2 punktą arba d dalį, — ji ketina teikti paramą pagal V priedo 5 straipsnio a dalį.

b) Jei kuri nors kita dalyvė prašo aptarimo šiuo laikotarpiu, inicijuojanti dalyvė laukia dar dešimt kalendorinių dienų.

c) Pasibaigus aptarimui, dalyvė praneša visoms kitoms dalyvėms apie galutinį sprendimą, kad sudarytų sąlygas įvertinti sukauptą patirtį pagal 69 straipsnį. Dalyvės saugo savo sukauptą patirtį, susijusią su priemokų normomis, apie kurias pranešama pagal a dalį.

48. IŠANKSTINIS PRANEŠIMAS

a) Likus ne mažiau kaip dešimt kalendorinių dienų iki įsipareigojimo prisiėmimo, dalyvė pagal VII priedą praneša visoms kitoms dalyvėms, ar ji ketina: 1. teikti paramą pagal 10 straipsnio d dalies 3 punktą; 2. remti ilgesnį kaip penkerių metų grąžinimo laikotarpį I kategorijos šaliai; 3. teikti paramą pagal 13 straipsnio a dalį; 4. teikti paramą pagal 14 straipsnio d dalį; 5. teikti paramą pagal 24 straipsnio c dalį, jei kredito vertė didesnė nei 10 mln. SST ( 18 ); 6. taikyti priemokos normą pagal 24 straipsnio e dalies antrą įtrauką, pagal kurią taikytina šalies rizikos kategorija ir pirkėjo rizikos kategorija, naudotos MPR apskaičiuoti, buvo nustatytos klasifikuotai daugiašalei ar regioninei institucijai dalyvaujant kaip skolininkui arba garantui; 7. taikyti priemokos normą pagal 27 straipsnio e dalį, pagal kurią parinkta pirkėjo rizikos kategorija, naudota sandorio MPR apskaičiuoti: — su nevalstybiniu skolininku ir (arba) garantu yra mažesnė nei CC1 (t. y. CC0 arba SOV+); — su nevalstybiniu skolininku ir (arba) garantu, kurio kredito vertė yra didesnė nei 5 mln. SST, yra geresnė, nei nustatyta akredituotos CRA; 8. taikyti priemokos normą pagal 31 straipsnio a dalį, pagal kurią panaudojus pirkėjo rizikos kredito papildymus pritaikytas didesnis nei 0 CEF; 9. teikti paramą pagal II priedo 8 straipsnio a dalį; 10. teikti paramą pagal IV priedo 10 straipsnio a dalies 1 punktą; 11. teikti paramą pagal V priedo 5 straipsnio b dalį.

b) Jei inicijuojanti dalyvė apriboja ar atsiima ketinimą remti tokį sandorį, ji nedelsdama apie tai praneša visoms kitoms dalyvėms.

3 SKIRSNIS

Su prekyba susijusios pagalbos teikimo tvarka

49. IŠANKSTINIS PRANEŠIMAS

a) Dalyvė pagal VII priedą iš anksto praneša, jei ji ketina teikti oficialią paramą: — su prekyba susijusiai nesąlygotajai pagalbai, kurios vertė yra 2 mln. SST ar daugiau, o lengvatų dalis – mažesnė nei 80 %; — su prekyba susijusiai nesąlygotajai pagalbai, kurios vertė yra mažiau kaip 2 mln. SST, o subsidijos dalis (apibrėžta DAC) – mažesnė nei 50 %; — su prekyba susijusiai sąlygotajai pagalbai, kurios vertė yra 2 mln. SST ar daugiau, o lengvatų dalis – mažesnė nei 80 %, arba — su prekyba susijusiai sąlygotajai pagalbai, kurios vertė yra mažiau kaip 2 mln. SST, o lengvatų dalis – mažesnė nei 50 %, išskyrus 38 straipsnio a ir b dalyse nurodytus atvejus; — sąlygotajai pagalbai pagal 39 straipsnio d dalį.

b) Išankstinis pranešimas pateikiamas ne vėliau kaip likus 30 darbo dienų iki konkurso termino arba įsipareigojimo dienos, priklausomai nuo to, kuri diena yra ankstesnė.

c) Jei inicijuojanti dalyvė apriboja arba atsiima savo ketinimą remti paskelbtas sąlygas, ji atitinkamai nedelsdama apie tai praneša visoms kitoms dalyvėms.

d) Šio straipsnio nuostata taikoma sąlygotajai pagalbai, kuri yra 35 straipsnyje apibūdinto susieto finansavimo paketo dalis.

50. SKUBUS PRANEŠIMAS

a) Dalyvė nedelsdama, t. y. per dvi darbo dienas nuo įsipareigojimo, praneša pagal VII priedą visoms kitoms dalyvėms, jei ji teikia oficialią paramą sąlygotajai pagalbai, kurios vertė yra: — 2 mln. SST arba didesnė, o lengvatų dalis – 80 % arba daugiau, arba — mažesnė kaip 2 mln. SST, o lengvatų dalis – 50 % ar daugiau, išskyrus 38 straipsnio a ir b dalyse nurodytus atvejus.

b) Dalyvė taip pat nedelsdama praneša visoms kitoms dalyvėms, jei pasirašomas pagalbos protokolas, kredito linija ar panašus susitarimas.

c) Neprivaloma iš anksto pranešti, jei dalyvė ketina suderinti finansines sąlygas, kurioms taikyta skubaus pranešimo tvarka.

4 SKIRSNIS

Konsultacijų dėl sąlygotosios pagalbos tvarka

51. KONSULTACIJŲ TIKSLAS

a) Dalyvė, kuri nori išsiaiškinti galimą sąlygotosios pagalbos ir prekybos ryšį, gali prašyti pateikti visą pagalbos kokybės vertinimą (išsamiai apibūdintą XIII priede).

b) Be to, dalyvė gali prašyti konsultacijų su kitomis dalyvėmis pagal 52 straipsnį. Konsultacijos gali būti 57 straipsnyje nurodytų privačių konsultacijų pobūdžio, rengiamos, kad būtų aptarti šie dalykai: — ar pagalbos pasiūlymas atitinka 36 ir 37 straipsnių reikalavimus, ir, — jei reikia, ar pagalbos pasiūlymas yra pagrįstas, net jeigu jis neatitinka 36 ir 37 straipsnių reikalavimų.

52. KONSULTACIJŲ APRĖPTIS IR LAIKAS

a) Konsultacijų metu dalyvė gali prašyti ir tokios informacijos: — išsamaus galimybių studijos (projekto) įvertinimo; — ar yra konkuruojantis pasiūlymas, pagal kurį teikiamas nelengvatinis ar pagalbos finansavimas; — kokia tikimybė, kad įgyvendinant projektą bus gauta ar sutaupyta lėšų užsienio valiuta; — ar bendradarbiaujama su daugiašalėmis organizacijomis, pvz., Pasaulio banku; — ar rengiamas tarptautinis konkursas (ICB), ypač jei pagalbą teikiančios šalies tiekėjo pasiūlymas yra mažiausios kainos; — koks poveikis aplinkai; — ar įtraukiamas privatusis sektorius ir — kada teikiami pranešimai apie lengvatinius ar pagalbos kreditus (pvz., šeši mėnesiai iki konkurso termino ar įsipareigojimo dienos).

b) Konsultacijos baigiamos ir Sekretoriatas visoms dalyvėms praneša atsakymus į abu 51 straipsnio klausimus likus bent dešimt darbo dienų iki konkurso pabaigos dienos ar įsipareigojimo dienos, atsižvelgdamas į ankstesnę datą. Jei konsultacijose dalyvaujančios šalys nesutaria, Sekretoriatas pakviečia kitas dalyves per penkias darbo dienas išreikšti savo nuomonę. Jis perduoda šias nuomones pranešančiajai dalyvei, kuri persvarsto, ar reikia tęsti projektą, jei paaiškėja, kad pagalbos pasiūlymo neremia didžioji dalyvių dalis.

53. KONSULTACIJŲ REZULTATAI

a) Pagalbą teikianti šalis, kuri nori tęsti projektą, nors trūksta didžiosios dalyvių dalies pritarimo, ne vėliau kaip po 60 kalendorinių dienų nuo konsultacijų pabaigos, t. y. pirmininko išvados priėmimo, pateikia kitoms dalyvėms išankstinį pranešimą apie savo ketinimus. Pagalbą teikianti šalis taip pat parengia raštą EBPO Generaliniam Sekretoriui, bendrais bruožais išdėstydama konsultacijų rezultatus ir paaiškindama pagrindinį su prekyba nesusijusį nacionalinį interesą, verčiantį taip elgtis. Dalyvės tikisi, kad tokie atvejai nebus įprasti ir dažni.

b) Pagalbą teikianti šalis nedelsdama praneša dalyvėms, kad ji išsiuntė raštą EBPO Generaliniam Sekretoriui, ir prideda jo kopiją prie pranešimo. Pagalbą teikianti šalis ar bet kuri kita dalyvė neprisiima sąlygotosios pagalbos įsipareigojimo dešimt darbo dienų po šio pranešimo išsiuntimo dalyvėms. Projektams, kuriems, kaip paaiškėja konsultacijų metu, yra pateikti konkuruojantys komerciniai pasiūlymai, pirmiau nurodytas dešimties darbo dienų laikotarpis pratęsiamas iki 15 dienų.

c) Sekretoriatas stebi konsultacijų eigą ir rezultatus.

5 SKIRSNIS

Informacija apie eksporto kreditus ir su prekyba susijusią pagalbą

54. KONTAKTINIAI CENTRAI

Visi ryšiai tarp paskirtų kontaktinių centrų kiekvienoje šalyje tvarkomi greitojo ryšio priemonėmis, pvz., OLIS sistema, ir yra slapti.

55. PAKLAUSIMAI

a) Dalyvė gali klausti kitos dalyvės apie pastarosios požiūrį į kurią nors trečiąją šalį, trečiosios šalies instituciją ar konkretų veiklos būdą.

b) Prašymą dėl oficialios paramos gavusi dalyvė gali pateikti paklausimą kitai dalyvei, suteikiančiai palankiausias kredito sąlygas, kurias klausiančioji dalyvė norėtų remti.

c) Jei paklausimas pateikiamas kelioms dalyvėms, jame turi būti adresatų sąrašas.

d) Visų paklausimų kopijos siunčiamos Sekretoriatui.

56. ATSAKYMAI

a) Dalyvė, kuriai siunčiamas paklausimas, atsako per septynias kalendorines dienas ir pateikia kuo išsamesnę informaciją. Atsakyme dalyvė kuo aiškiau nurodo, kokį sprendimą ji veikiausiai priims. Prireikus, kuo greičiau pateikiamas išsamus atsakymas. Atsakymo kopijos siunčiamos kitiems to paklausimo adresatams ir Sekretoriatui.

b) Jei atsakymas į paklausimą dėl kurios nors priežasties tampa negaliojančiu, nes, pvz.: — pateiktas, pakeistas ar atsiimtas paramos prašymas, arba — svarstomos kitos sąlygos, atsakymas pateikiamas nedelsiant, jo kopijos perduodamos visiems kitiems paklausimo adresatams ir Sekretoriatui.

57. PRIVAČIOS KONSULTACIJOS

a) Dalyvės susitaria atsakyti į privačių konsultacijų prašymus per dešimt darbo dienų.

b) Privačių konsultacijų prašymas teikiamas dalyvėms ir šalims, kurios nėra dalyvės. Konsultacijos surengiamos kuo greičiau, pasibaigus dešimties darbo dienų laikotarpiui.

c) Dalyvių pirmininkas kartu su Sekretoriatu koordinuoja visus būtinus paskesnius veiksmus, pvz., bendrąją liniją. Sekretoriatas nedelsdamas paskelbia konsultacijų rezultatus.

58. BENDRŲJŲ LINIJŲ NUSTATYMO TVARKA IR FORMA

a) Bendrųjų linijų pasiūlymai adresuojami tik Sekretoriatui. Bendrosios linijos pasiūlymas siunčiamas visoms dalyvėms, ir, jei jis susijęs su sąlygotąja pagalba, Sekretoriatas jį išsiunčia visiems DAC kontaktiniams centrams. Bendrųjų linijų registro OLIS skelbimų lentoje inicijuojanti dalyvė neįvardijama. Tačiau Sekretoriatas gali žodžiu įvardyti inicijuojančią dalyvę kitai dalyvei ar DAC šiems to paprašius. Sekretoriatas tokius prašymus registruoja.

b) Bendrosios linijos pasiūlyme nurodoma data ir jis išdėstomas taip: — identifikacijos numeris ir žodžiai „Bendroji linija“; — importuojančiosios šalies ir pirkėjo pavadinimai; — projekto pavadinimas ar kuo tikslesnis projekto aprašymas, kad projektas būtų aiškiai atpažįstamas; — inicijuojančios šalies numatomos sąlygos; — bendrosios linijos pasiūlymas; — žinomų konkuruojančių konkurso dalyvių pilietybė ir pavardės (pavadinimai); — komercinių ir finansinių pasiūlymų pateikimo terminas ir konkurso numeris, jei jis žinomas; — kita aktuali informacija, įskaitant bendrosios linijos pasiūlymo priežastis, galimybę susipažinti su projekto studijomis ir (arba) ypatingas aplinkybes.

c) Pagal 36 straipsnio b dalies 4 punktą pateikiamas bendrosios linijos pasiūlymas adresuojamas Sekretoriatui, jo kopijos siunčiamos kitoms dalyvėms. Bendrosios linijos pasiūlymą teikianti dalyvė pateikia išsamų paaiškinimą, kodėl ji mano, kad šalis turi būti klasifikuojama kitaip nei nustatyta 36 straipsnio b dalyje.

d) Sekretoriatas viešai skelbia bendrąsias linijas, dėl kurių buvo susitarta.

59. ATSAKYMAI Į BENDRŲJŲ LINIJŲ PASIŪLYMUS

a) Atsakymai į bendrosios linijos pasiūlymą pateikiami per 20 kalendorinių dienų, tačiau dalyvės skatinamos atsakyti kuo greičiau.

b) Atsakymas gali būti šių formų: papildomos informacijos prašymas, priėmimas, atmetimas, pasiūlymas keisti bendrąją liniją ar alternatyvus bendrosios linijos pasiūlymas.

c) Laikoma, kad dalyvė, kuri praneša neturinti nuomonės, nes į ją nesikreipė eksportuotojas ar pagalbą gaunančios šalies valdžios institucijos, jei kalbama apie pagalbą projektui, priima bendrosios linijos pasiūlymą.

60. BENDRŲJŲ LINIJŲ PRIĖMIMAS

a) Po 20 kalendorinių dienų Sekretoriatas praneša visoms dalyvėms apie padėtį, susijusią su bendrosios linijos pasiūlymu. Jei bendrąją liniją priima ne visos dalyvės, bet nė viena jos neatmeta, pasiūlymas lieka atviras dar aštuonias kalendorines dienas.

b) Laikoma, kad praėjus šiam papildomam laikotarpiui dalyvė, kuri aiškiai nėra atmetusi bendrosios linijos pasiūlymo, jį priėmė. Tačiau dalyvė, įskaitant inicijuojančią dalyvę, gali nurodyti priimsianti bendrąją liniją, jei ją aiškiai priims viena ar kelios dalyvės.

c) Jei dalyvė nepriima vienos ar kelių bendrosios linijos dalių, ji netiesiogiai priima visas kitas bendrosios linijos dalis. Manoma, kad dėl tokio dalinio priėmimo kitos dalyvės gali pakeisti savo požiūrį į siūlomą bendrąją liniją. Visos dalyvės gali laisvai siūlyti ar suderinti sąlygas, kurioms netaikoma bendroji linija.

d) Nepriimta bendroji linija gali būti patikslinta, taikant 58 ir 59 straipsniuose nustatytą tvarką. Šiomis aplinkybėmis pradinis sprendimas dalyvių neįpareigoja.

61. NESUTARIMAS DĖL BENDRŲJŲ LINIJŲ

Jei inicijuojanti dalyvė ir dalyvė, kuri pasiūlė pakeitimą ar alternatyvų variantą, negali susitarti dėl bendrosios linijos per papildomas aštuonias kalendorines dienas, šį laikotarpį jos gali pratęsti bendru sutarimu. Sekretoriatas praneša visoms dalyvėms apie kiekvieną tokį pratęsimą.

62. BENDROSIOS LINIJOS ĮSIGALIOJIMO DATA

Sekretoriatas praneša visoms dalyvėms apie bendrosios linijos įsigaliojimą arba atmetimą; bendroji linija įsigalioja po trijų kalendorinių dienų nuo šio pranešimo. Sekretoriatas OLIS sistemoje nuolat atnaujina duomenis apie visas bendrąsias linijas, dėl kurių susitarta ar dar neapsispręsta.

63. BENDRŲJŲ LINIJŲ GALIOJIMAS

a) Jei susitariama, bendroji linija galioja dvejus metus nuo jos įsigaliojimo dienos, išskyrus kai Sekretoriatui pranešama, kad ji nebeaktuali ir kad tam pritaria visos dalyvės. Bendroji linija lieka galioti dar dvejus metus, jei dalyvė per 14 kalendorinių dienų nuo pradinės galiojimo pabaigos datos kreipiasi dėl pratęsimo. Dėl tolesnio pratęsimo galima susitarti ta pačia tvarka. Bendroji linija, dėl kurios susitarta pagal 36 straipsnio b dalies 4 punktą, galioja tol, kol gaunami Pasaulio banko kitų metų duomenys.

b) Sekretoriatas stebi bendrųjų linijų būklę ir atitinkamai informuoja dalyves, tvarkydamas OLIS „Galiojančių bendrųjų linijų būklės“ sąrašą. Atitinkamai Sekretoriatas, inter alia,: — prideda naujas bendrąsias linijas, kai dalyvės jas priima; — atnaujina galiojimo pabaigos datą, jei dalyvė prašo pratęsimo; — išbraukia bendrąsias linijas, kurios nustojo galioti; — kiekvieną ketvirtį skelbia bendrųjų linijų, kurių galiojimas baigiasi kitą ketvirtį, sąrašą.

6 SKIRSNIS

Taikomos pranešimo apie minimalias palūkanų normas (CIRR) nuostatos

64. PRANEŠIMAS APIE MINIMALIAS PALŪKANŲ NORMAS

a) Pagal 20 straipsnio nuostatas nustatomos valiutų CIRR bent kartą per mėnesį siunčiamos skubiu pranešimu Sekretoriatui, kad šis jas išsiųstų visoms dalyvėms.

b) Toks pranešimas pasiekia Sekretoriatą ne vėliau kaip po penkių dienų nuo kiekvieno mėnesio, apie kurį pateikiama ši informacija, pabaigos. Sekretoriatas nedelsdamas praneša visoms dalyvėms apie taikytinas normas ir jas skelbia viešai.

65. PALŪKANŲ NORMŲ TAIKYMO ĮSIGALIOJIMO DATA

Visi CIRR pakeitimai įsigalioja penkioliktą dieną nuo kiekvieno mėnesio pabaigos.

66. SKUBŪS PALŪKANŲ NORMŲ PAKEITIMAI

Jei dėl rinkos pokyčių būtina pranešti apie CIRR pakeitimą mėnesio eigoje, pakeista norma įgyvendinama po dešimties dienų nuo tos dienos, kai Sekretoriatas gauna pranešimą apie šį pakeitimą.

7 SKIRSNIS

Peržiūros

67. REGULIARI SUSITARIMO PERŽIŪRA

a) Dalyvės reguliariai peržiūri Susitarimo veikimą. Peržiūrėdamos dalyvės nagrinėja, inter alia, pranešimų teikimo tvarką, DDR sistemos įgyvendinimą ir veikimą, sąlygotosios pagalbos taisykles ir teikimo tvarką, suderinimo klausimus, išankstinius įsipareigojimus ir galimybes plėsti Susitarimą taikančių dalyvių sąrašą.

b) Tokia peržiūra grindžiama informacija apie dalyvių patirtį ir jų pasiūlymais gerinti Susitarimo veikimą ir veiksmingumą. Dalyvės atsižvelgia į Susitarimo tikslus ir vyraujančią ekonominę bei pinigų padėtį. Dalyvių informaciją ir pasiūlymus šiai peržiūrai atlikti Sekretoriatas gauna ne vėliau kaip likus 45 kalendorinėms dienoms iki peržiūros dienos.

68. MINIMALIŲ PALŪKANŲ NORMŲ PERŽIŪRA

a) Dalyvės reguliariai peržiūri CIRR nustatymo sistemą, kad užtikrintų, jog paskelbtos normos atitiktų esamas rinkos sąlygas ir galiojančių normų nustatymo tikslus. Taip pat peržiūrima marža, kuri pridedama taikant šias normas.

b) Dalyvė gali pateikti dalyvių pirmininkui pagrįstą prašymą dėl neeilinės peržiūros tuo atveju, jei ta dalyvė mano, kad vienos ar kelių valiutų CIRR nebeatitinka esamų rinkos sąlygų.

69. MINIMALIŲ PRIEMOKŲ NORMŲ PERŽIŪRA IR SUSIJĘ KLAUSIMAI

Dalyvės reguliariai stebi ir peržiūri visus priemokų taisyklių ir taikymo tvarkos aspektus. Tai apima:

a) šalių rizikos klasifikavimo ir valstybės rizikos vertinimo metodiką, kad būtų galima patikrinti jos pagrįstumą atsižvelgiant į patirtį;

b) MPR lygį, kad būtų užtikrinta, jog jos yra tiksli priemonė kredito rizikai nustatyti, atsižvelgiant į tikrąją oficialius eksporto kreditus teikiančios institucijos patirtį ir privačios rinkos informaciją apie kredito rizikos kainą;

c) MPR diferencijavimą, kurį atliekant atsižvelgiama į skirtingą eksporto kreditavimo produktų kokybę ir į teikiamos paramos procentinę dalį, ir

d) patirtį, susijusią su šalies rizikos mažinimu ir pirkėjo rizikos kredito papildymo taikymu ir šio taikymo konkretaus poveikio MPR tęstinumu ir tinkamumu.









I PRIEDAS

SEKTORIŲ SUSITARIMAS DĖL EKSPORTO KREDITŲ LAIVAMS

I SKYRIUS

Sektorių susitarimo taikymo sritis

1. DALYVAVIMAS

Šio Sektoriaus susitarimo dalyvės yra: Australija, Europos Sąjunga, Japonija, Korėja, Naujoji Zelandija ir Norvegija.

2. TAIKYMO SRITIS

Šiame Susitarimą papildančiame Sektorių susitarime pateikiamos konkrečios gairės dėl oficialiai remiamų eksporto kreditų, susijusių su eksporto sutartimis dėl:

a) naujų 100 ir didesnės bendrosios talpos jūrų laivų, skirtų asmenims ar kroviniams transportuoti arba specialioms paslaugoms teikti (pvz., žvejybos laivai, žuvų perdirbimo laivai, ledlaužiai ir gilintuvai, kurie dėl jų varomosios jėgos ir vairavimo savybių visada tinka laivybai atviroje jūroje), taip pat 365 kW ir didesnės galios vilkikų ir nebaigtų, bet galinčių laikytis ir judėti ant vandens, laivų korpusų. Sektorių susitarimas netaikomas karo laivams. Sektorių susitarimas taip pat netaikomas plaukiojantiesiems dokams ir atviroje jūroje esantiems judantiems įrenginiams, tačiau kilus sunkumams dėl eksporto kredito tokiems įrenginiams, Sektorių susitarimo dalyvės (toliau – dalyvės), įvertinusios pagrįstus bet kurios dalyvės prašymus, gali sutikti, kad Sektorių susitarimas būtų taikomas ir tokiems įrenginiams;

b) bet kokio laivo techninio pertvarkymo. Laivo techninis pertvarkymas – didesnės nei 1 000 bendrosios talpos jūrų laivų pertvarkymas, jei atliekami esminiai krovinio talpinimo schemos, korpuso ar varymo sistemos pakeitimai;

c) 1. nors transporto priemonių su oro pagalve tipo laivams Sektorių susitarimas netaikomas, dalyvės turi teisę teikti šiems laivams eksporto kreditus tokiomis pat sąlygomis, kokios nustatytos Sektorių susitarime. Jos įsipareigoja nuosaikiai naudotis šia galimybe ir netaikyti laivams su oro pagalve tokių kredito sąlygų, jei nustatoma, kad Sektorių susitarimo nustatytomis sąlygomis nesukuriamos sąlygos konkurencijai; 2. Sektorių susitarime sąvoka „laivas su oro pagalve“ apibrėžiama taip: bent 100 tonų amfibinė transporto priemonė, galinti laikytis ore vien tik dėl oro, pučiamo palei elastinę briauną, einančią visu jos perimetru ir po ja, ir sudarančio virš žemės ar vandens paviršiaus oro pagalvę, be to, turinti propelerį arba reaktyvinį variklį, kurie leidžia transporto priemonę valdyti ir judėti ja į priekį; 3. susitariama, kad eksporto kreditai turėtų būti teikiami tokiomis pat sąlygomis kaip ir šiame Sektorių susitarime nustatytos sąlygos tik laivams su oro pagalve, kurie naudojami jūroje, bet ne sausumoje, išskyrus atstumą, kurį reikia įveikti terminalų įrenginiams pasiekti ir kuris nėra didesnis kaip vienas kilometras nuo vandens.

II SKYRIUS

Eksporto kreditavimo ir sąlygotosios pagalbos nuostatos

3. ILGIAUSIAS GRĄŽINIMO LAIKOTARPIS

Grąžinimo laikotarpis, neatsižvelgiant į šalies kategoriją, yra ne ilgesnis kaip 12 metų nuo pristatymo.

4. GRYNŲJŲ PINIGŲ MOKĖJIMAS

Dalyvės reikalauja sumokėti bent 20 % visos sutarties sumos grynaisiais pinigais iki pristatymo.

5. PAGRINDINĖS SUMOS GRĄŽINIMAS IR PALŪKANŲ MOKĖJIMAS

a) Pagrindinė eksporto kredito suma grąžinama lygiomis ir pastoviomis dalimis paprastai kas šešis mėnesius ir daugiausia kas 12 mėnesių.

b) Palūkanos mokamos ne rečiau kaip kas šešis mėnesius, pirmąją palūkanų įmoką sumokant ne vėliau kaip po šešių mėnesių nuo kredito pradžios.

c) Nuomos sandorių atveju pagrindinė eksporto kreditų suma gali būti grąžinama lygiomis dalimis kartu su palūkanomis vietoj pagrindinės sumos grąžinimo lygiomis dalimis, kaip nurodyta a dalyje.

d) Nuo kredito pradžios mokėtinos palūkanos nekapitalizuojamos.

e) Šio Sektorių susitarimo dalyvė, kuri ketina laikytis kitų palūkanų mokėjimo sąlygų, nei nustatytosios b dalyje, ne vėliau kaip likus dešimt kalendorinių dienų iki įsipareigojimo prisiėmimo pagal Susitarimo VII priedą pateikia išankstinį pranešimą.

6. MINIMALIOS PRIEMOKOS

Susitarimo nuostatos dėl minimalių priemokų normų netaikomos, kol šių nuostatų papildomai neperžiūri šio Sektorių susitarimo dalyvės.

7. PROJEKTŲ FINANSAVIMAS

Susitarimo 7 straipsnio ir VI priedo nuostatos netaikomos, kol jų papildomai neperžiūri šio Sektorių susitarimo dalyvės.

8. PAGALBA

Visos pagalbą teikti norinčios dalyvės turi ne tik laikytis Susitarimo nuostatų, bet ir patvirtinti, kad laivas, kol nepasibaigęs kredito grąžinimo laikotarpis, nebus eksploatuojamas kaip atviros registracijos objektas, kad gauta atitinkama garantija, jog laivo galutinis savininkas yra įsikūręs pagalbą gaunančioje šalyje, jis nėra užsienio bendrovės pasyvi pavaldžioji bendrovė ir jis yra įsipareigojęs neparduoti laivo be šios šalies institucijų leidimo.

III SKYRIUS

Taikoma tvarka

9. PRANEŠIMAS

Siekdamos užtikrinti skaidrumą, visos dalyvės ne tik įgyvendina Susitarimo ir IBRD, Berno sąjungos ir EBPO kreditoriaus pranešimų sistemos nuostatas, bet ir kasmet pateikia informaciją apie savo oficialios paramos teikimo sistemą ir šio Sektorių susitarimo įgyvendinimo priemones, įskaitant galiojančias schemas.

10. PERŽIŪRA

a) Sektorių susitarimas peržiūrimas kasmet arba kuriai nors dalyvei pareikalavus EBPO laivų statybos darbo grupėje ir atsižvelgiant į Susitarimo dalyvėms pateiktą ataskaitą.

b) Siekdamos užtikrinti, kad Susitarimas ir šis Sektorių susitarimas derėtų tarpusavyje, ir atsižvelgdamos į laivų statybos sektoriaus specifiką, šio Sektorių susitarimo dalyvės ir Susitarimo dalyvės atitinkamai konsultuojasi ir derina veiksmus.

c) Susitarimo dalyvėms nusprendus pakeisti Susitarimą, šį Sektorių susitarimą taikančios dalyvės išnagrinėja šį sprendimą ir jo poveikį šiam Sektorių susitarimui. Kol šis klausimas neišnagrinėtas, Susitarimo pakeitimai šiam Sektorių susitarimui netaikomi. Jei dalyvės sutinka pritarti Susitarimo pakeitimams, jos apie tai raštu praneša Susitarimo dalyvėms. Jei dalyvės negali pritarti Susitarimo pakeitimams, susijusiems su laivų statyba, jos praneša Susitarimo dalyvėms apie savo nepritarimą ir pradeda su jomis konsultacijas šiems klausimams spręsti. Jei abi pusės nesusitaria dėl pakeitimų taikymo laivų statyboje, lemiamas vaidmuo tenka Sektorių susitarimo dalyvių nuomonei.









Papildymas

Numatomų darbų įsipareigojimai

Be Susitarimo numatomų darbų, šio Sektorių susitarimo dalyvės taip pat susitaria:

a) parengti aiškinamąjį laivų tipų, kurie paprastai laikomi verslo požiūriu neperspektyviais, sąrašą, atsižvelgdamos į Susitarime nustatytus sąlygotosios pagalbos principus;

b) peržiūrėti Susitarimo nuostatas dėl minimalių priemokų normų, kad nustatytų, ar jas reikėtų įtraukti į šį Sektorių susitarimą;

c) atsižvelgdamos į susijusių tarptautinių derybų rezultatus aptarti galimybę įtraukti kitus minimalių palūkanų normų principus, įskaitant dėl specialios CIRR ir kintamųjų palūkanų normų;

d) peržiūrėti Susitarimo nuostatų dėl projektų finansavimo taikymą šiam Sektorių susitarimui;

e) aptarti, ar: — pirmosios pagrindinės sumos įmokos datą ir — svertinės vidutinės trukmės sąvoką galima naudoti taikant šio Sektorių susitarimo 5 straipsnyje nustatytą kredito grąžinimo modelį.









II PRIEDAS

SEKTORIŲ SUSITARIMAS DĖL EKSPORTO KREDITŲ BRANDUOLINĖMS ELEKTRINĖMS

I SKYRIUS

Sektorių susitarimo taikymo sritis

1. TAIKYMO SRITIS

a) Šiame Sektorių susitarime pateikiamos nuostatos, kurios taikomos oficialiai remiamiems eksporto kreditams, susijusiems su sutartimis dėl: 1. branduolinių elektrinių ar jų dalių, t. y. visų komponentų, įrenginių, medžiagų ir paslaugų, įskaitant darbuotojų mokymą, kuris tiesiogiai būtinas statant ir perduodant eksploatuoti branduolines elektrines, eksporto; 2. veikiančios branduolinės elektrinės modernizavimo, kai bendra modernizavimo vertė yra 80 mln. SST ar daugiau ir kai elektrinės veikla gali būti pratęsta bent numatytam kredito grąžinimo laikotarpiui. Jei kuris nors iš šių kriterijų nevykdomas, taikomos Susitarimo nuostatos; 3. branduolinio kuro tiekimo ir sodrinimo; 4. panaudoto kuro tvarkymo.

b) Šis Sektorių susitarimas netaikomas: 1. objektams, kurie yra už branduolinės elektrinės teritorijos ribų ir už kuriuos paprastai atsakingas pirkėjas, visų pirma sąnaudoms, susijusioms su žemės užstatymu, keliais, statybininkų miesteliu, elektros linijomis, skirstymo stotimi ( 19 ) ir vandens tiekimu, taip pat sąnaudoms, atsirandančiomis pirkėjo šalyje dėl oficialios patvirtinimo tvarkos (pvz., statybvietės leidimas, statybos leidimas, kuro pakrovimo leidimas); 2. pastotėms, transformatoriams ir perdavimo linijoms už branduolinės elektrinės teritorijos ribų; 3. oficialiai paramai, teikiamai nutraukiant branduolinės elektrinės eksploataciją.

II SKYRIUS

Eksporto kreditavimo ir su prekyba susijusios pagalbos nuostatos

2. ILGIAUSIAS GRĄŽINIMO LAIKOTARPIS

a) Grąžinimo laikotarpis prekėms ir paslaugoms pagal šio Sektorių susitarimo 1 straipsnio a dalies 1 ir 2 punktų nuostatas yra ne ilgesnis kaip 18 metų.

b) Grąžinimo laikotarpis pradiniam kuro kroviniui yra ne ilgesnis kaip ketveri metai nuo pristatymo. Grąžinimo laikotarpis paskesniams pakartotiniams branduolinio kuro kroviniams yra ne ilgesnis kaip dveji metai nuo pristatymo.

c) Grąžinimo laikotarpis panaudoto kuro šalinimui yra ne ilgesnis kaip dveji metai.

d) Grąžinimo laikotarpis sodrinimui ir panaudoto kuro tvarkymui yra ne ilgesnis kaip penkeri metai.

3. PAGRINDINĖS SUMOS GRĄŽINIMAS IR PALŪKANŲ MOKĖJIMAS

a) Dalyvės taiko 1 arba 2 punktuose aprašytą pagrindinės sumos grąžinimo ir palūkanų mokėjimo modelį: 1. pagrindinė kredito suma grąžinama lygiomis dalimis; 2. pagrindinė kredito suma grąžinama ir palūkanos mokamos kartu lygiomis dalimis.

b) Pagrindinė eksporto kredito suma grąžinama ir palūkanos mokamos ne rečiau kaip kas šešis mėnesius, pirmąją pagrindinės sumos ir palūkanų įmoką sumokant ne vėliau kaip po šešių mėnesių nuo kredito pradžios.

c) Išskirtinėmis aplinkybėmis ir deramai pagrįstais atvejais oficiali parama prekėms ir paslaugoms, nurodytoms šio Susitarimo 1 straipsnio a dalies 1 ir 2 punktuose, gali būti skiriama kitomis sąlygomis, nei nurodytos a ir b dalyse. Tokios paramos teikimas grindžiamas tuo, kad skolininkas laiku negauna lėšų ir negali laikytis kredito grąžinimo lygiomis dalimis kas šešis mėnesius grafiko, ir atitinka šiuos kriterijus: 1. grąžinimo laikotarpis yra ne ilgesnis kaip 15 metų; 2. viena ar kelios pagrindinės sumos grąžinimo įmokos per šešis mėnesius neviršija 25 % pagrindinės kredito sumos; 3. pagrindinė kredito suma grąžinama ne rečiau kaip kas 12 mėnesių. Pirmoji pagrindinės sumos grąžinimo įmoka sumokama ne vėliau kaip po 12 mėnesių nuo kredito pradžios, o praėjus tokiam laikotarpiui grąžinama ne mažiau kaip 2 % pagrindinės kredito sumos; 4. palūkanos mokamos ne rečiau kaip kas 12 mėnesių, pirmąją įmoką sumokant ne vėliau kaip po šešių mėnesių nuo kredito pradžios; 5. vidutinė grąžinimo laikotarpio svertinė trukmė yra ne ilgesnė kaip devyneri metai.

d) Nuo kredito pradžios mokėtinos palūkanos nekapitalizuojamos.

4. CIRR NUSTATYMAS

CIRR, taikytinos pagal šio Sektorių susitarimo nuostatas teikiamai oficialiai finansavimo paramai, apskaičiuojamos naudojant šias bazines normas ir maržas:







Grąžinimo laikotarpis (metai) Naujos branduolinės elektrinės (1) Visos kitos sutartys (2) Bazinė norma (Vyriausybės obligacijos) Marža (bps) Bazinė norma (Vyriausybės obligacijos) Marža (bps) < 11 Atitinkama CIRR pagal Susitarimo 20 straipsnį 11–12 7 metai 100 7 metai 100 13 8 metai 120 7 metai 120 14 9 metai 120 8 metai 120 15 9 metai 120 8 metai 120 16 10 metų 125 9 metai 120 17 10 metų 130 9 metai 120 18 10 metų 130 10 metų 120 (1) 1 straipsnio a dalies 1 punktas. (2) 1 straipsnio a dalies 2–4 punktai.

5. TINKAMA VALIUTA

Oficialiai finansavimo paramai tinkamos valiutos yra visiškai konvertuojamos valiutos, kurių duomenis galima gauti šio Sektorių susitarimo 4 straipsnyje nurodytoms minimalioms palūkanų normoms apskaičiuoti ir Susitarimo 20 straipsnyje nurodytoms normoms apskaičiuoti, kai grąžinimo laikotarpis yra trumpesnis nei 11 metų.

6. OFICIALI PARAMA BRANDUOLINIAM KURUI IR SU BRANDUOLINIU KURU SUSIJUSIOMS PASLAUGOMS

Nedarant poveikio šio Sektorių susitarimo 7 straipsnio nuostatoms, dalyvės nemokamai netiekia branduolinio kuro ar neteikia su juo susijusių paslaugų.

7. PAGALBA

Dalyvės neteikia paramos pagalbai.

III SKYRIUS

Taikoma tvarka

8. IŠANKSTINIS PRANEŠIMAS

a) Dalyvė, kuri ketina teikti paramą pagal šio Sektorių susitarimo nuostatas, ne vėliau kaip likus dešimt kalendorinių dienų iki įsipareigojimo prisiėmimo pagal Susitarimo 48 straipsnį pateikia išankstinį pranešimą.

b) Jei pranešančioji dalyvė ketina teikti paramą nustatydama ilgesnį nei 15 metų grąžinimo laikotarpį ir (arba) pagal šio Sektorių susitarimo 3 straipsnio c dalį, ji laukia papildomas dešimt kalendorinių dienų, jei kuri nors kita dalyvė per pirminį dešimties dienų laikotarpį pareikalauja aptarimo.

c) Pasibaigus aptarimui, dalyvė praneša visoms kitoms dalyvėms savo galutinį sprendimą, kad sudarytų sąlygas įvertinti sukauptą patirtį.

IV SKYRIUS

Peržiūra

9. NUMATOMI DARBAI

Dalyvės sutinka išnagrinėti šiuos klausimus:

a) mažiausių kintamųjų palūkanų normų taikymo tvarką;

b) didžiausią oficialios paramos vietos išlaidoms sumą.

10. PERŽIŪRA IR STEBĖSENA

Dalyvės periodiškai, bet ne vėliau kaip iki 2017 m. pabaigos, peržiūri šio Sektorių susitarimo nuostatas.









III PRIEDAS

SEKTORIŲ SUSITARIMAS DĖL EKSPORTO KREDITŲ CIVILINIAMS ORLAIVIAMS

1 DALIS

Bendrosios nuostatos

1. TIKSLAS

a) Šio Sektorių susitarimo tikslas – nustatyti nuspėjamo, nuoseklaus ir skaidraus oficialiai remiamų eksporto kreditų, skiriamų civiliniams orlaiviams ir kitoms prekėms ir paslaugoms, nurodytoms 4 straipsnio a dalyje, pardavimui ar nuomai, naudojimo sistemą. Šiuo Sektorių susitarimu siekiama sudaryt